PGA cekup pengedar rokok seludup, ganja
Oleh YATIMIN ABDULLAH

3 April 2022, 1:56 pm
RANTAU PANJANG – Batalion 7 Pasukan Gerakan Am (PGA) menahan seorang lelaki yang dipercayai terlibat dalam kegiatan pengedaran selepas sebanyak 32,800 batang rokok seludup dan 239.36 gram dadah jenis ganja mampat ditemui dalam dua serbuan berasingan di Kampung Air Asahan dekat Tanah Merah malam tadi.
Lelaki berusia 53 tahun itu ditahan kira-kira pukul 9 malam semasa anggota PGA menjalankan serbuan di sebuah kedai runcit di kampung berkenaan.
Pegawai Pemerintah Batalion 7 PGA, Superintendan Azhari Nusi berkata, dalam serbuan itu, anggota PGA merampas sebahagian rokok seludup yang disimpan di premis tersebut.
Menurutnya, susulan daripada penemuan itu, anggota PGA kemudian menjalankan pemeriksaan di rumah lelaki itu sebelum menjumpai sejumlah rokok seludup dan ketulan ganja mampat yang dianggarkan bernilai RM25,198.40.
“Siasatan awal mendapati, dadah itu dipercayai dibawa masuk dari negara jiran dan ia akan dijual kepada penagih di sekitar kawasan pekan Tanah Merah.
“Selain itu, anggota PGA turut merampas sebuah telefon bimbit bernilai RM1,600 dan wang tunai berjumlah RM5,939,” katanya dalam satu kenyataan hari ini. – KOSMO! ONLINE


Bebaskan Yasin, dia perlu dirawat – Wardina Safiyyah
Oleh MOHAMMAD SHAHEMY AZMI

3 April 2022, 12:16 pm
PETALING JAYA – Pelakon dan bekas pengacara Wardina Safiyyah berpendapat penyanyi dan juga komposer, Yasin Sulaiman yang ditahan polis atas tuduhan menanam dan memiliki dadah jenis ganja tidak patut dimasukkan ke penjara kerana sedang berjuang dengan kesihatan mental yang dialaminya.
Malah, ujar pemilik nama lengkap Wardina Safiyyah Fadlullah Wilmot,43, lagi, hukuman gantung sampai mati yang menanti penyanyi berusia 47 tahun itu jika sabit kesalahan juga tidak wajar berbanding kesalahan jenayah lain seperti rogol yang tidak dikenakan hukuman mati.
“Sesetengah pembunuh dan perogol pun tidak dikenakan hukuman gantung sampai mati. Yasin tidak wajar hidup dalam penjara dan menanti hukumkan gantung sampai mati disebabkan menanam beberapa pasu tumbuhan (ganja).
“Dia (Yasin) sepatutnya dirawat kerana mempunyai masalah kesihatan mental (bipolar) dan memerlukan sokongan dan pemulihan,” ujarnya.
Dalam pada itu, pelakon yang popular menerusi sitkom Spanar Jaya itu turut menyifatkan Yasin sebagai kenalan yang sangat baik dan berbakat besar.
“Yasin seorang sahabat yang berbakat, bijak, baik hati dan berani. Saya doakan semoga dia kuat dan berada dalam keadaan baik untuk menempuhi dugaan ini dengan tenang.

“Hati saya hancur kerana Yasin tidak sepatutnya menerima hukuman ini. Bebaskan Yasin dari penjara dan bantu dia,” kata Wardina.
Pada 25 Mac lalu Kosmo! Online melaporkan polis menahan seorang penyanyi nasyid iaitu Yasin kerana disyaki memiliki dadah dan menanam pokok ganja di sebuah kondominium di Kota Damansara.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menemui satu bekas plastik berwarna biru atau hitam di dalamnya terdapat dua plastik lutsinar berisi daun kering disyaki ganja seberat 214 gram di dalam rumah berkenaan.
Nilai dadah yang dirampas dianggarkan RM10,700 dan hasil pemeriksaan lanjut di bahagian sebelah dapur menjumpai satu almari dan di dalamnya terdapat tiga pokok disyaki pokok ganja.
Pemeriksaan di dalam bilik pertama menjumpai 13 pokok dalam pasu disyaki pokok ganja selain satu pokok tumbuhan sama di balkoni.
Pada masa sama, sebuah kenderaan pelbagai guna jenis Toyota Wish dan wang tunai turut disita. Ujian saringan air kencing mendapati suspek positif dadah jenis THC.
Ketika dihadapkan ke Mahkamah Majistret Petaling Jaya pada 31 Mac lalu, Yasin mengaku tidak bersalah atas pertuduhan yang dibacakan terhadapnya kerana kes itu dibawah bidang kuasa Mahkamah Tinggi. – KOSMO! ONLINE


4 bot nelayan musnah dalam kebakaran pagi Ramadan
Oleh MASTURAH SURADI

3 April 2022, 1:36 pm
MERSING – Tindakan pantas orang awam memotong tali sebuah bot nelayan yang terbakar berjaya menyelamatkan lebih 20 buah bot lain yang sedang diparkir di Jeti Nelayan Sungai Endau malam tadi.
Komander Operasi Balai Bomba Penyelamat (BBP) Endau, Penolong Penguasa Bomba Mohd. Alias Hussin berkata, bagaimanapun dalam kejadian kira-kira 12 pagi itu menyebabkan empat buah bot iaitu dua kelas B dan dua kelas C terbakar.
Katanya, seramai 32 anggota dari BBP Endau, BBP Mersing, BBP Kuala Rompin dan pasukan bomba sukarela Endau telah dihantar ke lokasi kejadian.
“Kebakaran disedari orang awam yang melalui jeti tersebut. Dimana menurut saksi pada awalnya hanya melihat api dari salah sebuah bot yang berada di tengah-tengah bot yang lain.
“Orang awam kemudian bertindak memotong tali bot dan cuba mengalihkan bot dari yang lain. Ketika itu keadaan air surut dan bot berkenaan terdampar kira-kira 100 meter dari tebing jambatan Endau dan medan selera disitu.
“Tindakan orang awam itu berjaya mengelakkan kebakaran lebih besar berlaku di jeti berkenaan. Difahamkan terdapat lebih 20 buah bot ketika itu kerana ada nelayan yang baru sahaja pulang dari laut selain ada juga yang hendak keluar ke laut,”katanya ketika dihubungi hari ini. – KOSMO! ONLINE.


1 Ramadan, air mata Shuib menitis di pusara Siti Sarah
Oleh MOHD. HAIKAL ISA

3 April 2022, 12:46 pm
PETALING JAYA – Pertama kali menyambut bulan Ramadan tanpa syurga hati di sisi, air mata pelawak Shuib menitis di atas pusara isterinya, Allahyarham Siti Sarah.
Terpisah jasad dek suratan takdir, Shuib atau nama sebenarnya, Shahmira Muhamad berkongsi momen meruntun jiwa tersebut menerusi Instagramnya saat mengunjungi persemadian abadi arwah Siti Sarah semalam.
“Insya-Allah, semuanya baik-baik sahaja. Doakan saya diberi kekuatan,” ujar Shuib, 38.
Bapa kepada empat cahaya mata itu melawat pusara Siti Sarah Raissuddin di Tanah Perkuburan Islam Kampung Sungai Pusu, Gombak bersama amanah isterinya, Uwais Alqarni, 11, Dzahira Talita Zahra, 9, Ariq Matin, 7.
Berbaju putih dalam video yang dimuat naik, pengasas jenama minuman tempatan, Bubblebee itu membuatkan netizen tersentuh dan ramai dalam kalangan mereka mendoakan perkara yang baik-baik untuk Shuib sekeluarga.
“Menangislah, kerana hanya kamu dan Dia (Tuhan) yang benar faham. Salam Ramadan, sayang,” tulis Shuib pada kapsyen video yang dimuat baik.

Berat mata memandang, berat lagi bahu memikul. Orang ramai turut berkongsi rasa rindu dan sedih buat Allahyarham namun ternyata, hanya Shuib yang paling dekat dengan dua emosi tersebut dan merasainya.
“Ramadan pertama tanpa arwah Siti Sarah. Al-Fatihah.
“Kak Sarah, kami rindu akak kacau-kacau abang Shuib. Kami rindu dengar akak menyanyi, akak kongsi resipi masak. Kami rindukan akak,” demikian antara luahan rasa ditinggalkan peminat dalam ruangan komen.
Shuib dan Siti Sarah berkahwin pada 26 Februari 2011 dan hasil perkongsian hidup selama 11 tahun, mereka dikurniakan empat orang cahaya mata.
Siti Sarah meninggal dunia pada 9 Ogos 2021 akibat komplikasi jangkitan Covid-19 namun dalam realiti pahit tersebut, beliau sempat melahirkan anak bongsu, Ayash Affan yang kini berusia tujuh bulan. – KOSMO! ONLINE


Tiga dicekup naik bot tiada lesen
Oleh ISKANDAR SHAH MOHAMED

3 April 2022, 12:55 pm
KLANG – Agensi Penguatkuasaan Maritim Malaysia (APMM) Selangor merekodkan kes pertama tangkapan selepas pembukaan semula sempadan negara dengan penahanan sebuah bot tanpa lesen semalam.
Bot penumpang dinaiki seorang warga tempatan dan dua kru warga Indonesia berusia 36 hingga 58 tahun itu ditahan di perairan Tanjung Harapan di sini, pukul 6.15 petang.
Pengarah Maritim Selangor, Kepten Maritim Mohammad Rosli Kassim berkata, penahanan itu dilakukan ketika pihaknya menjalankan rondaan rutin di sekitar perairan berkenaan.
Katanya, pemeriksaan lanjut mendapati tekong tempatan itu gagal mengemukakan sebarang dokumen bot yang lengkap.
“Selain itu, semakan mendapati dua kru warga asing tidak mempunyai dokumen pengenalan diri yang sah.
“Kesemua lelaki itu bersama bot dibawa ke Jeti Pasukan Polis Marin Pulau Indah untuk tindakan lanjut,” katanya dalam kenyataan hari ini. – KOSMO! ONLINE


Rusia puji India tidak berpihak kepada Barat
Oleh KOSMO!

3 April 2022, 1:00 pm
NEW DELHI – Rusia memuji India kerana tidak menghukum konflik di Ukraine dalam ‘cara berat sebelah’ ketika menteri luar kedua-dua negara mengadakan pertemuan di New Delhi, lapor Badan Penyiaran Britain (BBC) kelmarin.
India tidak turut serta dalam kecaman meluas pencerobohan Kremlin ke atas Ukraine, manakala New Delhi juga merupakan pembeli utama senjata Rusia.
Bagaimanapun, India terus berdepan tekanan daripada negara-negara Barat supaya mengutuk Moscow.
Pendirian New Delhi adalah India menyokong supaya konflik Ukraine diselesaikan secara damai tanpa mengkritik Rusia.
India yang merupakan negara kuasa nuklear, sudah sekian lama memilih strategi berkecuali dalam arena politik antarabangsa dan tidak terikat dengan kepentingan kuasa besar lain atau mana-mana blok politik
Menteri Luar Rusia, Sergei Lavrov yang turut menemui Perdana Menteri Narendra Modi, bercakap mengenai ‘persahabatan kedua-dua negara’ dalam kenyataannya.

“Pada hari ini, Barat mahu mengaitkan sebarang isu antarabangsa dengan krisis Ukraine.
“Kami berterima kasih kerana India memandang situasi ini berdasarkan fakta semata-semata dan bukan cara yang berat sebelah,” katanya.
Rusia sebelum ini memberi alasan menyerang Ukraine sebagai cara untuk melucutkan tentera dan membebaskan negara jirannya daripada elemen Nazi, namun penjelasan itu ditolak Barat sebagai alasan tidak munasabah hanya untuk melakukan pencerobohan.
Rakan sejawat Lavrov, S Jaishankar pula memberi penekanan kepada kepentingan untuk menghentikan keganasan dan menamatkan pertempuran.
“Perbezaan pertikaian perlu diselesaikan menerusi rundingan dan diplomasi dan dengan cara menghormati undang-undang antarabangsa, kedaulatan serta integriti sesebuah negara,” kata menteri luar berkenaan. – Agensi


Barcelona belum padamkan impian
Oleh KOSMO!

3 April 2022, 1:00 pm
BARCELONA – Pemain tengah Barcelona, Sergio Busquets percaya mereka masih mampu untuk memenangi saingan La Liga menjelang perlawanan menentang Sevilla di Camp Nou awal pagi esok.
Meskipun memiliki perbezaan mata yang jauh dengan pendahulu, Real Madrid, namun pemain antarabangsa Sepanyol itu yakin mereka boleh untuk meraihnya jika menang kesemua baki perlawanan musim ini.
Sekiranya berjaya mengatasi Sevilla awal pagi esok, skuad kendalian Xavi Hernandez itu sekurang-kurangnya berpeluang untuk berada di kedudukan kedua liga, sekali gus terus memberi tekanan kepada Real.
“Kami masih ada harapan untuk memenangi liga dan semua pemain akan cuba berjuang sehingga ke hujung musim. Kami perlu menang semua perlawanan dan kita lihat apa yang berlaku nanti.
“Barcelona berada pada prestasi terbaik ketika ini, jadi kami tidak boleh sia-siakan peluang untuk mengejar. Kami mahu terus hidupkan peluang dengan menewaskan Sevilla,” katanya.
Barcelona menampilkan aksi lebih meyakinkan ketika ini selepas The Catalans membuat percaturan bijak pada jendela perpindahan musim sejuk dengan mendapatkan khidmat Pierre-Emerick Aubameyang, Ferran Torres dan Adama Traore bagi menguatkan pasukan itu bagi saingan separuh kedua musim ini dan ternyata ia membuahkan hasil.

“Saya tahu kami tidak berada pada prestasi sebenar sebelum ini, namun kepulangan Xavi berjaya memastikan Barcelona kembali kepada era Pep (Guardiola) dan Luis Enrique,” ujar Busquets. – AGENSI


Kilang kitar semula diserbu JAS Perak
Oleh ZAKI SALLEH

3 April 2022, 1:01 pm
IPOH – Tindakan sitaan telah dilakukan pada peralatan memproses skrap termasuk e-waste di sebuah kilang kitar semula di Simpang Pulai di sini semalam.
Jabatan Alam Sekitar (JAS) negeri Perak dalam kenyataan memaklumkan, pemeriksaan diketuai Timbalan Pengarah negeri, Abdul Aziz Parmin.
“Kerja-kerja memproses skrap tersebut perlu mendapat kelulusan Laporan Penilaian Alam Sekitar (EIA) sebelum dijalankan bagi mengkaji impak aktiviti tersebut terhadap alam sekitar.
“Sehubungan itu, JAS negeri Perak memohon kerjasama orang ramai untuk melaporkan sebarang aktiviti pencemaran dan premis mencurigakan ,” ujar kenyataan tersebut. – KOSMO ONLINE


Kerani kempunan iPhone, rugi hampir RM10,000
Oleh NOR AINNA HAMZAH

3 April 2022, 1:22 pm
JEMPOL – Seorang wanita yang bekerja sebagai kerani kempunan untuk memiliki sebuah telefon bimbit berjenama iPhone selepas terpedaya pembelian secara dalam talian pada bulan lalu.
Ketua Polis Daerah Jempol, Superintendan Hoo Chang Hook berkata, ketika mangsa berusia 24 tahun di rumah di Palong, dia telah melayari akaun Apple Store di Instagram kira-kira pukul 9 malam, 20 Mac lalu dan berminat untuk membeli sebuah telefon jenama iPhone 12 yang diiklankan.
Menurutnya, mangsa telah berurusan lanjut bagi melakukan pembelian ini dengan individu di talian 0178784274.
“Mangsa diminta untuk melakukan pembayaran barangan jika berminat bagi pengesahan pembelian melalui pautan yang diberikan kepadanya di aplikasi WhatsApp.
“Mangsa telah menekan pautan tersebut dan bayaran dilakukan ke akaun CIMB 7010448332 Paramsilva melalui sistem pembayaran secara dalam talian sebanyak RM1300 pada 21 Mac lalu,” katanya dalam satu kenyataan hari ini.
Ujar Chang Hook lagi, mangsa hanya sedar menjadi mangsa penipuan selepas membuat semakan baki akaunnya di bank pada 31 Mac lalu yang telah berkurangan sebanyak RM9,500. – KOSMO! ONLINE.


Dua bekas juara enggan mengalah
Oleh KOSMO!

3 April 2022, 12:30 pm
DOHA – Dua bekas juara Piala Dunia, Sepanyol dan Jerman masing-masing tidak mahu mengalah untuk membuktikan kualiti dimiliki ketika kedua-dua pasukan diundi berada dalam Kumpulan E bersama Jepun dan pemenang aksi playoff, sama ada Costa Rica ataupun New Zealand.
Ketika pengendali Sepanyol, Luis Enrique optimis mampu menguasai saingan tersebut, rakan sejawatnya di Jerman, Hansi Flick berjanji akan ‘menawarkan’ sesuatu yang besar pada penampilan pertamanya di pertandingan kompetitif sebagai pengendali pasukan kebangsaan.
Pertemuan Sepanyol dan Jerman ini juga adalah yang kali kelima di pentas Piala Dunia, namun rekod pertandingan lalu menunjukkan La Roja gagal menewaskan Die Mannschaft dalam tiga aksi terakhir di peringkat kumpulan.
Mereka hanya bersandarkan kepada kemenangan 1-0 di saingan separuh akhir Piala Dunia 2010 serta kejayaan 6-0 di Piala Negara-Negara Eropah 2020.
“Ia agak bagus, kumpulan yang menjanjikan saingan hebat dan kami akan menikmati persaingan ini. Saya akan tetap jadi orang yang sama seperti sebelum undian ini dilakukan dan dapat menyertai pertandingan ini sudah pun menjadi hadiah bernilai.
“Menjadi pasukan pilihan adalah berdasarkan apa yang kami lakukan sejak beberapa tahun lalu. Kami mengenali Jerman dan kami juga masih ada masa untuk menganalisa tentang mereka.

“Siapa pun boleh kalahkan kami dan kami juga sama. Kami adalah Sepanyol, berada di ranking ketujuh dunia dan kami sedia untuk takluki dunia,” kata Enrique.
Sementara itu, Flick yang menggantikan Joachim Low kini berada dalam prestasi terbaik, tidak pernah tewas dalam sembilan perlawanan dan menang lapan daripadanya sekali gus beri harapan besar buatnya mencipta kejayaan.
“Kumpulan yang begitu mengujakan dan tugasan ini agak sukar. Kami ada pelan untuk pastikan kemenangan dan kami perlu bersedia daripada awal untuk cuba mara sejauh mungkin atau sebaik-baiknya layak ke perlawanan akhir.
“Jepun juga sentiasa layak, malah pemain mereka cukup ramai di Bundesliga. Semua pasukan pastinya semakin baik dan bakal memberikan sesuatu yang cukup istimewa pada kejohanan ini nanti,” jelasnya. – AGENSI


Anzalna Nasir bakal timang ‘bayi Aidilfitri’ lagi
Oleh MOHAMMAD SHAHEMY AZMI

3 April 2022, 1:45 pm
PETALING JAYA – Selepas anak sulungnya, Eidrees kini berusia tiga tahun tahun, pelakon Anzalna Nasir meluahkan rasa gembira apabila bakal menimang anak kedua tidak lama lagi.
Lebih membahagiakan, Anzalna yang kini hamil lapan bulan dijadual melahirkan menjelang sambutan Hari Raya Aidifitri bulan depan.
“Salam Ramadan. Alhamdulillah, syukur kerana diberi peluang untuk bertemu lagi di bulan yang mulia, bulan penuh keampunan dan rahmat daripadaNya.
“Alhamdulillah, Eidrees (anak sulungnya) bakal dapat adik ‘hari raya’ nanti (dijangka bersalin ketika Aidilfitri). Seorang lagi bayi Aidilfitri. Insya-Allah,” ujarnya yang melahirkan Eidrees juga pada 1 Syawal tiga tahun lalu.
Tambah anak pelakon Memori Cinta Suraya itu, kehamilan kali ini sebenarnya tidak dirancang namun Tuhan merahmati doanya untuk menambah zuriat memandangkan anak sulungnya sudah agak besar.
Anzalna turut menyifatkan anugerah tersebut sebagai rezekinya selepas nekad kembali kepafa fitrah iaitu bertudung sejak awal tahun 2022.

“Eidrees pun sudah tiga tahun. Nak kata rancang tak, Alhamdulillah rezeki selepas bertudung. Lepas bertudung tak lama kemudian saya disahkan hamil. Kali agak tak sangka sebab saya menunggu agak lama sebelum disahkan hamil anak pertama dahulu,” kata Anzalna kepada Kosmo! Online.
Terdahulu, menerusi satu hantaran yang dimuat naik dalam Instagram miliknya, Anzalna atau nama lengkapnya Nur Anzalna Mohd. Nasir berkongsi rasa syukur apabila diberi peluang oleh Allah SWT untuk menambah bilangan cahaya mata.
Sehubungan itu, pelakon berusia 34 tahun itu memohon doa daripada semua pihak termasuk peminatnya untuk mendoakan supaya proses kelahiran bayi keduanya itu nanti akan dipermudahkan.
“Mohon doakan semua agar dipermudahkan urusan melahirkan nanti dan semoga kita semua terus diberikan kesihatan yang baik. Amin,” tulisnya.
Sekadar info, Anzalna mendirikan rumah tangga bersama suami, Muhamad Hanif Muhamad Zaki yang merupakan seorang usahawan pada 2016.
Hasil perkahwinan tersebut, mereka dikurniakan seorang cahaya mata lelaki, Mohamad Eidress yang kini berusia tiga tahun. -KOSMO! ONLINE


Menteri dedah komplot bunuh PM Pakistan
Oleh KOSMO!

3 April 2022, 12:00 pm
ISLAMABAD – Menteri Maklumat Fawad Chaudhry menyatakan kelmarin bahawa agensi keselamatan Islamabad melaporkan mengenai komplot untuk membunuh Perdana Menteri Pakistan, Imran Khan, demikian menurut laman berita RT.
“Susulan laporan ini, kawalan keselamatan Perdana Menteri telah dipertingkatkan,” kata Fawad seperti yang dipetik oleh media tempatan, Dawn.
Kenyataan serupa dikeluarkan awal minggu ini oleh Faisal Vawda yang merupakan pemimpin parti pemerintah, Pakistan Tehreek-e-Insaf (PTI). Beliau berkata, terdapat konspirasi untuk membunuh Imran kerana enggan ‘menjual negara’.
Faisal mendakwa bahawa Imran berulang kali diberitahu bahawa kaca kalis peluru perlu dipasang di hadapan pentas ucapannya semasa satu perhimpunan pada 27 Mac lalu di Islamabad tetapi beliau menolak.
“Seperti biasa, beliau memberitahu, kematian saya akan berlaku dengan izin Allah. Jangan bimbang mengenainya,” kata Faisal.
Kebimbangan mengenai komplot itu muncul selepas Imran mendakwa bahawa sebuah negara luar yang beliau cuba untuk tidak namakan, telah menghantar mesej meminta beliau ‘disingkirkan’ atau Pakistan akan menerima padah.

 “Amerika telah – oh, bukan Amerika tetapi sebuah negara luar yang saya tidak boleh namakannya. Maksud saya, kami menerima mesej dari sebuah negara luar,” katanya dalam ucapan yang disiarkan oleh televisyen Pakistan pada Khamis lalu.
Menurut, Imran memo ancaman itu dihantar dalam usaha untuk campurtangan dalam hal ehwal politik Pakistan.
Imran sebelum ini enggan tunduk kepada tekanan Amerika Syarikat supaya mengecam Rusia kerana menceroboh Ukraine dengan alasan kecaman seperti itu  tidak menguntungkan Islamabad. – AFP


Conte mula yakin kemampuan Spurs
Oleh KOSMO!

3 April 2022, 12:00 pm
LONDON – Pengurus Tottenham Hotspur, Antonio Conte menggesa para pemainnya untuk terus mempamerkan persembahan terbaik dalam usaha memburu kelompok empat pasukan teratas musim ini.
Conte mengakui, sebaik menerima pelantikan sebagai pengemudi baharu kelab itu pada November tahun lalu, beliau langsung tidak mempunyai keyakinan bahawa pasukan ini mampu untuk mencabar slot ke saingan Liga Juara-Juara musim depan.
Bagaimanapun, pandangan itu berubah dan kini semakin selesa untuk bercakap mengenai sasaran utama pasukannya itu selepas berada di kedudukan kelima dan hanya ketinggalan tiga mata berbanding Arsenal di tempat keempat.
“Meletakkan sasaran adalah satu tugas yang benar-benar berat dan kami bukanlah satu-satunya pasukan yang cuba untuk melakukan keajaiban ini.
“Sebelum ini, sukar untuk memberitahu anda semua mengenai sasaran. Ketika saya tiba di sini pada November lalu, situasinya tidak begitu baik.
“Sekarang, saya semakin merasai kemungkinan yang ada. Saya tidak suka menjanjikan sesuatu yang saya tidak mempercayainya. Saya tidak suka untuk menipu sesiapa sebab itu saya fikir lebih baik untuk diam.Ar

“Bagaimanapun, saya melihat banyak peningkatan dalam pasukan dan disebabkan itu, meletakkan sasaran untuk tempat keempat adalah suatu yang realistik. Saya mula merasakan sensasinya jika kami berjaya mencapai sasaran ini.
“Sekiranya anda mahu menjadi sebuah pasukan yang kompetitif dan mahu memenangi trofi, anda perlu hidup dalam tekanan yang positif seperti ini untuk memacu anda supaya sentiasa ke hadapan,” jelasnya. – AGENSI


Covid-19 : Sebanyak 14,692 kes dilaporkan
Oleh SITI A'ISYAH SUKAIMI

3 April 2022, 11:36 am
PUTRAJAYA – Jangkitan Covid-19 semalam merekodkan sebanyak 14,692 kes dengan 218 kes import, menjadikan jumlah keseluruhan kes di Malaysia sebanyak 4,234,087 kes.
Dalam masa sama, sebanyak 20,383 kes sembuh sekali gus melepasi jangkitan baharu Covid-19 dengan jumlah kumulatif kes sembuh di Malaysia sebanyak 3,997,786 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada kes jangkitan Covid-19 yang dilaporkan semalam, sebanyak 79 kes kategori tiga, empat dan lima.
“Mengikut pecahan, kategori satu sebanyak 19 kes (24.06 peratus), kategori dua sebanyak 42 kes (53.16 peratus), kategori tiga sebanyak 18 kes (22.78 peratus), kategori empat sebanyak 46 kes (58.23 peratus) dan kategori lima 42 kes (53.16 peratus).
“Daripada 79 kes kategori tiga, empat dan lima, 19 kes (24.06 peratus) tidak divaksinasi atau belum lengkap divaksinasi, 42 kes (53.16 peratus) telah menerima dua dos vaksin Covid-19 tetapi belum menerima dos penggalak dan 18 kes (22.78 peratus) telah menerima dos penggalak.
“Selain itu, 46 kes (58.23 peratus) berumur 60 tahun dan ke atas dan 42 kes (53.16 peratus) mempunyai komorbid,” katanya dalam kenyataan di sini hari ini. – KOSMO! ONLINE.


Malaysia wajib jadi juara kumpulan
Oleh MUHAMMAD HELMEE RAMLI

3 April 2022, 11:00 am
SKUAD badminton negara wajib menewaskan Jepun dan England dalam saingan Kumpulan D pada kejohanan Piala Thomas di Bangkok, Thailand Mei depan bagi memburu laluan lebih mudah di pusingan kalah mati.
Pengarah Kejurulatihan Beregu Persatuan Badminton Malaysia (BAM), Rexy Mainaky percaya skuad badminton lelaki negara memiliki kemampuan untuk melangkah ke ke suku akhir sebagai juara kumpulan.
Beliau berkata, Jepun merupakan satu-satunya pasukan yang mampu menyekat hajat Malaysia untuk menjuarai Kumpulan D, namun beliau berharap pemain-pemain negara mampu melepasi halangan tersebut.
“Berdasarkan prestasi semasa pemain-pemain negara, memang kita ada peluang untuk muncul juara kumpulan. Apa yang penting, kita perlu keluarkan segala-galanya bertemu Jepun nanti.
“Memang kita perlu menang ke atas Jepun dan England bagi membolehkan Malaysia mara ke suku akhir sebagai juara kumpulan.
“Kita mahu elak daripada bertemu pasukan kuat di pusingan kalah mati nanti,” katanya ketika dihubungi Kosmo! Ahad semalam.

Selain Jepun dan England, Malaysia juga tidak boleh memandang rendah cabaran New Zealand yang turut diundi dalam Kumpulan D kerana apa sahaja boleh berlaku.
Mengulas prestasi terumbang-ambing yang ditampilkan beregu lelaki No.1 negara, Aaron Chia-Soh Wooi Yik, Rexy menjelaskan masih ada masa untuk barisan kejurulatihan memperbaiki prestasi mereka.
“Berhubung prestasi Aaron-Wooi Yik, sekurang-kurangnya kita sudah nampak apa yang perlu dilakukan nanti. Sudah tentu kita akan gunakan masa yang ada untuk terus bekerja keras,” ujar pengendali dari Indonesia itu.
Sementara itu, beliau turut mengakui aksi lebih mencabar menanti skuad badminton wanita negara pada saingan Piala Uber apabila diundi dalam Kumpulan C bersama Thailand, Denmark dan Mesir.


Indonesia beri bantuan tunai beli minyak masak
Oleh KOSMO!

3 April 2022, 11:00 am
JAKARTA – Presiden Joko Widodo (Jokowi) memutuskan untuk memberikan bantuan langsung wang tunai (BLT) kepada rakyat Indonesia untuk meringankan beban berikutan harga minyak masak yang melambung tinggi, lapor program berita Liputan 6.
Jumlah BLT iaitu sebanyak 100 ribu rupiah (RM29.30) sebulan dimaklumkan akan diberikan selama tempoh tiga bulan dari April hingga Jun 2022.
“Kita tahu harga minyak masak naik cukup tinggi disebabkan kesan lonjakan harga minyak sawit di pasaran antarabangsa.
“Untuk meringankan beban masyarakat, pemerintah akan memberikan BLT minyak masak,’’ kata Jokowi.
Menurut beliau, jumlah penerima BPT minyak masak adalah sebanyak 20.5 juta keluarga yang termasuk dalam daftar bantuan barangan bukan tunai (BPNT) dan program keluarga harapan (PHK) serta 2.5 juta pedagang kaki lima (PKL) yang menjual makanan bergoreng.
“Adapun bantuan yang diberikan berjumlah 100 ribu rupiah (RM29.30) diberikan setiap bulan. Pemerintah akan memberikan bantuan tersebut untuk tiga bulan sekali gus yang dibayar pada April sebanyak 300 ribu rupiah (RM87.89).

“Terakhir saya meminta Kementerian Kewangan, Kementerian Sosial, Tentera Nasional Indonesia (TNI) serta Polis Republik Indonesia (POLRI) untuk bekerjasama agar pelaksanaan bantuan ini berjalan dengan lancar dan baik,” tambah Jokowi. – Agensi


Jangan alpa patuhi SOP di fasa endemik
Oleh LUQMAN RIDHWAN MOHAMED NOR

3 April 2022, 11:07 am
PUTRAJAYA – Orang ramai diingatkan untuk terus mematuhi prosedur operasi standard (SOP) pada Ramadan kali ini yang menyaksikan negara memasuki fasa endemik kelmarin.
Menteri Perpaduan Negara, Datuk Halimah Mohamed Sadique berkata, selari dengan peralihan ke fasa endemik itu, beberapa kelonggaran telah diberikan kerajaan seperti penganjuran bazar Ramadan.
“Di sinilah kita akan melihat pelbagai kaum dan etnik sebagai sebuah Keluarga Malaysia berkunjung mendapatkan pelbagai juadah makanan dan minuman serta barangan keperluan.
“Namun usahlah kita lupa dan alpa untuk sentiasa mematuhi kepada SOP yang telah ditetapkan,” katanya dalam satu kenyataan hari ini.
Pada masa sama, Halimah berkata, 1 Ramadan 1443H sememangnya bulan yang dinanti-nantikan oleh seluruh Keluarga Malaysia beragama Islam yang jatuh pada hari ini.
Katanya, Ramadan bukan sekadar untuk umat Islam menjalani ibadah puasa, namun ia merupakan platform terbaik untuk terus meningkatkan semangat Keluarga Malaysia melalui nilai toleransi, saling menghormati dan meraikan perbezaan yang kita miliki.

“Ramadan juga adalah bulan yang mendidik kita menjadi insan yang sabar dan mempunyai nilai empati yang tinggi khususnya kepada golongan yang kurang bernasib baik.
“Atas semangat kebersamaan dan kesyukuran sebagai sebuah keluarga, pada bulan penuh kemuliaan ini marilah kita mengambil seberapa banyak kesempatan untuk terus membantu golongan yang kurang bernasib baik dan memerlukan,” katanya. – KOSMO! ONLINE


Quartararo resah kemampuan jentera
Oleh KOSMO!

3 April 2022, 11:30 am
BUENOS AIRES – Juara bertahan Kejohanan Motosikal Dunia (MotoGP), Fabio Quartararo mengakui jentera Yamaha M1 masih belum berada pada tahap terbaik menjelang perlumbaan Grand Prix (GP) Argentina di Litar Antarabangsa Termas de Rio Hondo awal pagi esok.
Kata Quartararo, kejayaan meraih kedudukan podium kedua pada GP Indonesia di Litar Mandalika bulan lepas tidak boleh dijadikan sandaran kerana situasi di Argentina kali ini sedikit berbeza.
“Saya tidak tahu untuk mendominasi perlumbaan kali ini kerana kami tidak dapat menguji litar sebaiknya dan saya tidak tahu bagaimana jentera pasukan dapat menyesuaikan diri dengan keadaan litar di sini.
“Mungkin sebelum ini kelemahan utama pasukan adalah kurangnya cengkaman tayar dan jurutera serta mekanik kami bekerja keras untuk memperbaiki kekurangan tersebut. Namun, buat masa ini keadaan litar di sini masih kurang jelas.
“Ini kerana, sebelum ini kami sudah terbiasa untuk menjalani sesi latihan pramusim di Argentina tetapi situasi kali ini berbeza yang mana kali terakhir kami menguji litar ini adalah pada tiga tahun lalu .
“Kini, saya hanya boleh mengharapkan tuah selain terpaksa meneliti data yang telah dibekalkan oleh pasukan agar dapat memberikan yang terbaik dalam usaha bergelar juara buat kali pertama pada kempen MotoGP musim ini,” katanya.

Pelumba kelahiran Perancis berusia 23 tahun itu berjaya merekodkan kejuaraan dunia pertamanya musim lepas selepas mendominasi carta dengan mengutip 278 mata. – AGENSI


Antara doa, pengharapan dan ‘larangan’ menghukum Yasin
Oleh MOHAMMAD SHAHEMY AZMI

3 April 2022, 11:00 am
ISU membabitkan penggunaan dadah dalam kalangan selebriti tempatan sekali lagi menuai tumpuan masyarakat. Ibarat acara larian berganti-ganti, nama penyanyi nasyid dan komposer, Yasin Sulaiman kini menjadi sebutan ramai selepas ditahan polis atas tuduhan memiliki dadah dan menanam pokok ganja di rumahnya.
Berita penahanan bekas anggota kumpulan nasyid Brothers itu ternyata mengejutkan ramai pemain industri apabila Yasin atau nama lengkapnya Muhammad Yasin Sulaiman, 47, ditahan di sebuah kondominium di Kota Damansara, Petaling Jaya, Selangor pada 25 Mac lalu.
Lebih mengejutkan, polis turut menemui satu bekas plastik berwarna biru atau hitam, di dalamnya terdapat dua plastik lutsinar berisi daun kering disyaki ganja seberat 214 gram di dalam rumah berkenaan. Polis turut menemui 17 pokok ganja yang ditanam di dalam pasu.
Ketika kisah penangkapan diberitakan, ramai yang berteka-teki gerangan penyanyi nasyid dan komposer yang dimaksudkan, walaupun nama Yasin disebut-sebut sebagai individu yang terlibat dalam kejadian tersebut.
Sehinggalah pada Khamis lalu, identiti selebriti yang menjadi perbualan itu didedahkan kepada umum selepas dia dibawa ke Mahkamah Majistret Petaling Jaya bagi prosiding pertuduhan yang dibacakan di hadapan majistret Zhafran Rahim Hamzah.
YASIN menghidap penyakit bipolar serius sejak 2009 dan kini bergelut dengan tahap kesihatannya yang semakin merosot.
Difahamkan dalam prosiding pertuduhan pada hari tersebut, Yasin dituduh mengikut Seksyen 39B dan 6B Akta Dadah Berbahaya 1952 dengan setiap satu daripadanya didakwa masing-masing di Mahkamah Majistret dan Sesyen.

Seluruh peminat Yasin termasuk pemain industri bagaikan hilang kata-kata apabila penyanyi berdarah kacukan Melayu-Australia itu boleh berdepan dengan hukuman mati jika sabit kesalahan.
Seperti yang dilaporkan media, diketahui bahawa pelantun lagu Mimpi Laila itu disahkan menghidap bipolar serius sejak 2009 dan telah mendapatkan rawatan.
Peguam Yasin, Yusmadi Yusoff berkata, kali terakhir penyanyi itu mendapatkan rawatan sekitar dua bulan lalu dan memerlukan rawatan susulan ketika ini.
“Saya sudah meminta pegawai penyiasat dan mahkamah untuk membawa dia (Yasin) mendapatkan rawatan segera. Hak rawatan dia perlu dipastikan.
“Tambahan pula dengan keadaan sekarang dia tidak biasa dimasukkan ke dalam lokap. Jadi saya bimbang tahap kesihatannya,” katanya.
Bahkan, Yasin sendiri ketika prosiding di Mahkamah Majistret merayu diberi peluang mendapatkan rawatan kerana bimbang keadaan kesihatannya yang semakin merosot.
“Kesihatan saya sangat terjejas. Saya khuatir bila-bila masa boleh jadi gila seperti berlaku tiga kali sebelum ini. Jadi saya perlukan ubat tambahan,” katanya.
YASIN (dua dari kanan) ketika tiba di Kompleks Mahkamah Petaling Jaya bagi menghadapi pertuduhan berkaitan dadah pada Khamis lalu.
Rakan seperjuangan Yasin dalam industri muzik nasyid, kumpulan Raihan dalam pada itu memohon agar orang ramai tidak terlalu cepat menilai penyanyi itu atas kes yang terkait.
Ujar salah seorang ahli kumpulan itu, Abu Bakar Md. Yatim, dia menyifatkan Yasin sebagai seorang sahabat yang baik.
“Kita tidak tahu apa yang dia lalui, jadi jangan terlalu cepat menghukum. Kami mengenalinya sebagai seorang sahabat yang baik.
“Kami (kumpulan nasyid) juga manusia biasa yang ada kelemahan dan kekurangan. Mungkin dia melakukan kesilapan dan kita doa semoga dapat diperbetulkan,” ujarnya.
Sama seperti semua peminat penyanyi itu, abang Yasin, Zain Sulaiman, 50, turut menaruh harapan tinggi agar urusan adiknya dipermudahkan.
“Saya mendoakan agar Allah SWT mempermudahkan segalanya,” kata Zain ketika ditemui selepas prosiding di Mahkamah Petaling Jaya.
Nasib Yasin masih belum diketahui andai dia benar-benar ke tali gantung, namun semoga apa yang berlaku terhadapnya menjadi iktibar kepada semua.


Mangsa bencana ribut terima bantuan
Oleh ZAKI SALLEH

3 April 2022, 11:11 am
IPOH – Sebanyak 18 keluarga yang kediaman mereka terjejas dalam kejadian ribut Isnin lalu menerima bantuan bencana semalam.
Antara lokasinya ialah di Kampung Rapat Jaya, Kampung Rapat Jaya Tambahan, Taman Lapangan Jaya dan Sungai Rokam.
Naib Pengerusi MCA Bahagian Gopeng, Cally Ting berkata, empat kawasan tersebut berada dalam Parlimen Gopeng.
“Hasil bancian mendapati 18 pemilik rumah layak memohon dan menerima Bantuan Wang Ihsan Tabung Bencana Daerah Kinta berjumlah RM200 setiap rumah.
“Penduduk sebelum ini menerima bantuan makanan menjadikan keseluruhan bantuan sebanyak RM400 bagi setiap keluarga,” ujarnya ketika ditemui selepas penyampaian bantuan di Dewan Orang Ramai Kampung Rapat Jaya. – KOSMO ONLINE


Dalam setahun, 2 hari saja ‘koyak’ – Sharnaaz Ahmad
Oleh NUR EMIRA SAIZALI

3 April 2022, 12:01 pm
PETALING JAYA – Hampir tiga tahun menduda, pelakon Sharnaaz Ahmad mengakui tidak terlepas daripada berasa sedih setiap kali menjelangnya Ramadan.
Pemilik nama penuh Sharnaaz Ahmad Basir Ahmad itu berkata tidak menafikan kehidupan sebagai lelaki bujang sangat tenang dan tidak memeningkan kepala namun tidak terlepas daripada beremosi saat menyambut kehadiran Ramadan dan Syawal yang pastinya lebih seronok jika dikelilingi keluarga tercinta.
“Orang tanya macam mana kehidupan solo? Jawapannya, sangat relaks dan tiada tekanan serta pening kepala.
“Tetapi esok (hari ini) akan ada sedikit ‘koyak’ (sedih) dan lagi sebulan selepas itu (hari raya). Dalam setahun, dua hari itu saja akan ‘koyak’,” katanya dalam satu entri Instagram semalam.
TANGKAP layar InstaStory Sharnaaz.
Sebagai info, Sharnaaz pernah mendirikan rumah tangga bersama Noor Nabila pada 31 Mac 2017 namun disahkan bercerai pada 9 Julai 2020.
Mereka dikurniakan seorang anak lelaki, Jebat Jayden yang kini berumur emoat tahun.

Sepanjang memegang gelaran duda, pelakon berusia 36 tahun itu tidak terlepas daripada digosipkan dengan selebriti wanita tanah air termasuk Azira Shafinaz. – KOSMO! ONLINE


Kremlin sediakan ‘hotline’ dedah pengkhianat negara
Oleh KOSMO!

4 April 2022, 9:00 pm
MOSCOW – Pentadbiran Presiden Rusia, Vladimir Putin menggalakkan rakyat membuat laporan mengenai individu termasuk keluarga dan rakan-rakan yang mengkritik pencerobohan ke atas Ukraine, lapor akhbar Mirror UK.
Tindakan itu sangat mirip dengan taktik yang digunakan oleh diktator era Kesatuan Soviet, Joseph Stalin.
Talian telefon dan laman web telah disediakan supaya warganegara yang baik melaporkan pengkhianat yang tidak bersetuju dengan tindakan Kremlin ke atas Ukraine.
Kremlin dilaporkan telah menghantar mesej teks kepada penduduk Rusia di beberapa wilayah berhubung perkara itu dengan amaran, suspek akan dimasukkan ke dalam penjara.
Mana-mana rakyat  Rusia yang ingin mengecam rakan senegara mereka juga boleh menggunakan saluran khusus di platform media sosial.
Dalam pada itu, pelajar sebuah sekolah di Penza, tengah Rusia, mengecam guru mereka sendiri selepas secara rahsia merakam dia membuat komen antiperang.

Buat masa ini, semua rakyat Rusia diharamkan untuk bersuara atau menunjukkan rasa tidak setuju terhadap pencerobohan Ukraine.
Malah, menyebut operasi tersebut sebagai perang juga dilarang kerana Putin menegaskan ia adalah operasi ketenteraan khas.
Beliau memberi amaran kepada pengkhianat bahawa rakyat Rusia yang setia akan mendedahkan mereka seperti lalat yang terbang ke dalam mulut. – Agensi


JAS Selangor kutip kompaun RM1.23juta
Oleh ABDUL RAZAK IDRIS

4 April 2022, 8:06 pm
SHAH ALAM – Jabatan Alam Sekitar (JAS) Selangor mencatatkan jumlah kutipan kompaun atas pelbagai kesalahan mencecah RM1.23juta pada suku pertama (Januari hingga Mac) tahun ini.
Pengarahnya, Nor Aziah Jaafar berkata, jumlah itu meningkat berbanding hanya RM362,000 bagi tempoh yang sama bagi tahun 2021.
“Kita telah melaksanakan 793 pemeriksaan premis dengan 619 kompaun dikenakan pada suku pertama ini berbanding hanya 181 kompaun daripada 594 premis diperiksa dalam tempoh sama tahun lalu.
“Sasaran kita adalah meningkatkan pematuhan ke atas 10 sektor industri pada tahun ini meliputi industri penyudahan logam dan sadur elektrik, kertas, pengilangan logam, plastik, galian bukan logam, penapisan minyak makan, makanan dan minuman, industri kimia, berasaskan getah dan penapisan petroleum,” katanya dalam kenyataan hari ini.
Kata beliau, pihaknya turut menjalankan Ops Gempur terhadap industri yang berpotensi tinggi menyebabkan pencemaran terutamanya yang terletak di hulu takat pengambilan dan juga premis yang kerap diadukan.
Ujarnya, sebanyak 66 notis arahan telah dikeluarkan berbanding 51 terhadap industri terlibat itu. – KOSMO! ONLINE


Empat juruteknik maut kemalangan di Kuala Nerus
Oleh MOHD AZLI ADLAN

4 April 2022, 10:32 pm
KUALA NERUS – Empat juruteknik sebuah syarikat penyaman udara maut selepas van dinaiki mereka terlibat dalam kemalangan melibatkan tiga kenderaan lain termasuk bas ekspres di Jalan Kuala Terengganu – Kota Bahru berhampiran Kampung Sungai Ikan di sini hari ini.
Keempat-empat mangsa iaitu Syed Mohd. Shukri Tuan Yahya, 36; Muhammad Saufi Jusoh, 34; Mohd. Sahlan, 37, dan pemandu van yang masih belum dikenal pasti meninggal dunia dalam kemalangan pada pukul 6.22 petang itu.
Pemandu kereta Proton Wira, Muhammad Fazil Hussin, 33, dan seorang lelaki yang merupakan penumpang kereta Proton Persona pula cedera parah.
Seorang saksi, Syakirah Baharin, 26, berkata, sewaktu kejadian, dia dan 12 penumpang lain sedang menaiki bas ekspres dalam perjalang ke Jertih, Besut dari Temerloh, Pahang.
Katanya, sewaktu tiba di lokasi kejadian, dia mendakwa ternampak van dinaiki keempat-empat mangsa dari arah Setiu cuba memotong kereta Proton Wira tetapi gagal.
“Van itu kemudiannya telah hilang kawalan lalu terbabas ke laluan bertentangan sebelum merempuh bas dinaiki kami.

“Impak kemalangan itu turut melibatkan kereta Proton Wira dan kereta Proton Persona,” katanya ketika ditemui di lokasi kejadian hari ini.
Sementara itu, Ketua Balai Bomba dan Penyelamat Kuala Nerus, Azmi Omar berkata, anggota bomba mengambil masa hampir sejam untuk mengeluarkan mangsa tersepit di dalam van yang remuk teruk.
Beliau berkata, mayat empat juruteknik berkenaan telah dihantar ke Unit Forensik Hospital Sultanah Nur Zahirah di sini untuk dibedah siasat pada pukul 9.20 malam.
“Dua mangsa yang cedera parah pula dikejarkan ke unit kecemasan hospital sama untuk mendapatkan rawatan,” katanya. – KOSMO! ONLINE


Ebit Lew beri hadiah kereta kepada pasangan OKU
Oleh KOSMO!

4 April 2022, 10:22 pm
PETALING JAYA – Jika sebelum ini Pendakwah terkenal, Ebit Lew menghadiahkan sebuah kereta kepada Yati, kali ini sebuah lagi kereta jenis Proton Saga BLM turut diberikan kepada pasangan orang kelainan upaya (OKU) berikutan kisahnya yang tular di laman sosial.
Ebit dalam satu hantaran di Facebook berkata, dia telah datang ke Pulau Pinang dari Terengganu semalam dan membawa keluarga tersebut pergi membeli kereta.
“Semalam hadiahkan Perodua Bezza, hari ini Proton Saga BLM. Menangis gembira kakak ini kenal saya dan tak sangka sampai ke sini.
“Kakak terkejut tak sampai sejam selesai dapat kereta baru. Bayar cash (tunai) dekat kedai. Tuan kedai pun baik je. Berkat Ramadan kedua,” katanya.
Dalam pada itu, Ebit turut mendoakan buat pasangan suami isteri berkenaan yang merupakan pemegang kad orang kelainan upaya (OKU).
Terdahulu, Kosmo! Online melaporkan seorang suami yang tular kerana sanggup berkorban menolak isteri dan anaknya dengan kerusi roda di sebuah simpang lampu isyarat di Bagan Dalam, Pulau Pinang. – KOSMO! ONLINE


Anak mangsa lempar kerusi, cubaan penyamun berparang gagal
Oleh NOR AINNA HAMZAH

4 April 2022, 8:31 pm
REMBAU – Polis kini sedang giat mengesan dua suspek lelaki yang cuba menyamun seorang wanita di Taman Datuk Lela Maharaja Chembong, di sini, 30 March lalu.
Ketua Polis Daerah Rembau, Deputi Superintenden, Hazri Mohamad berkata, mangsa berusia 38 tahun mengalami luka dan sakit di bahagian leher.
Menurutnya, polis menerima maklumat melalui panggilan telefon menyatakan jirannya telah disamun oleh dua lelaki menggunakan sebilah parang dengan menaiki sebuah motosikal jenis Yamaha LC warna biru atau hitam pada pukul 9.30 pagi.
“Bertindak ke atas maklumat, polis telah menjalankan siasatan. Hasil siasatan mendapati penunggang motosikal telah memegang parang, meraba leher mangsa dan cuba untuk menarik rantai leher tetapi telah dihalang oleh anak mangsa dengan membaling kerusi ke arah suspek.
“Suspek telah melarikan diri, namun, polis berjaya mengesan kenderaan yang digunakan melalui semakan rakaman televisyen litar tertutup (CCTV) di kawasan berhampiran,” katanya dalam satu kenyataan hari ini.
Hazri berkata, kes masih dalam siasatan dan orang ramai yang mempunyai maklumat boleh menghubungi balai polis terdekat atau atau Bilik Gerakan IPD Rembau ditalian 06-6851999.  – KOSMO! ONLINE


Kerajaan tiada kuasa kawal harga juadah bermasak
Oleh MOHD. HUSNI MOHD. NOOR

4 April 2022, 8:09 pm
PUTRAJAYA – Kerajaaan mengakui sukar untuk mengawal harga makanan atau juadah bermasak yang dijual di bazar Ramadan kerana ia bukan barangan kawalan.
Perdana Menteri, Datuk Seri Ismail Sabri Yaakob berkata, kerajaan pada dasarnya hanya mampu mengawal harga barangan kawalan sahaja termasuk ayam, telur dan minyak masak.
Menurutnya, beliau bagaimanapun menyerahkan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk memantau harga makanan itu supaya rakyat tidak ditekan dengan harga yang melampau.
“Agak sukar untuk kita kawal harga makanan bermasak, namun kalau harga ayam kita boleh kawal.
“Saya difahamkan tiada garis panduan bagi kawalan harga makanan bermasak namun, saya minta peniaga supaya tidak meletakkan harga yang melampau,” katanya ketika ditemui selepas meninjau Bazar Ramadan Putrajaya 2022 di Presint 3, di sini hari ini.
Ismail Sabri yang ditemani Menteri Wilayah Persekutuan, Datuk Seri Shahidan Kassim meluangkan masa hampir sejam meninjau bazar berkenaan selain membeli beberapa juadah berbuka.

Ditanya mengenai tindakan segelintir pengunjung yang membawa anak-anak ke bazar Ramadan, Ismail berkata, beliau menasihatkan ibu bapa supaya berhati-hati dan elak melalui kawasan yang sesak.- KOSMO! ONLINE


Sumbat 10 PATI Myanmar dalam Proton Waja
Oleh YATIMIN ABDULLAH

4 April 2022, 8:37 pm
RANTAU PANJANG – Seorang tekong darat bertindak menyumbat seramai 10 pendatang asing tanpa izin (PATI) warga Myanmar termasuk seorang wanita dalam sebuah kereta selepas mengambil mereka di kawasan pangkalan haram di sini awal pagi tadi.
Anggota Batalion 7 Pasukan Gerakan Am (PGA) menahan kereta jenis Proton Waja itu di jalan pintasan Pasir Mas di sini kira-kira pukul 3 pagi selepas melihat ia dipandu dalam keadaan mencurigakan.
Pegawai Pemerintah Batalion 7 PGA, Superintendan Azhari Nusi berkata, pemeriksaan lanjut telah menemui seramai lapan orang PATI warga Myanmar manakala dua lagi berada di dalam but kereta itu.
Menurutnya, semakan mendapati, tujuh daripada 10 PATI itu tidak mempunyai pengesahan masuk ke negara ini manakala tiga gagal mengemukakan sebarang dokumen pengenalan diri yang sah.
“Kesemua PATI, tekong darat warga tempatan dan kereta itu dibawa ke Balai Polis Jeram Perdah di sini untuk tindakan lanjut,” katanya dalam satu kenyataan hari ini.
Tambah Azhari, kes disiasat mengikut Seksyen 26A Akta Antipemerdagangan Orang dan Antipenyeludupan Migran 2007 dam Seksyen 6(3) Akta Imigresen 1959/63. – KOSMO! ONLINE


Hotel, restoran dilarang promosi bufet Ramadan
Oleh MOHD. HUSNI MOHD. NOOR

4 April 2022, 8:50 pm
PUTRAJAYA – Hotel dan restoran yang tidak memiliki Sijil Pengesahan Halal Malaysia (SPHM) dilarang sama sekali mempromosikan sebarang hebahan atau ungkapan berkaitan bufet Ramadan.
Ia termasuk larangan hebahan, iklan atau tuntutan yang mengelirukan seperti makanan orang Islam, bufet Ramadan, Iftar Ramadan, jom sahur, jom iftar, set Ramadan, Muslim Friendly, Selera Rasa Ramadan dan Selamat Berbuka Puasa.
Amaran tegas itu dikeluarkan Bahagian Hab Halalnya, Jabatan Kemajuan Islam Malaysia (Jakim) menerusi hantaran di Facebook hari ini.
Menurutnya, larangan sama turut merujuk kepada ungkapan seperti ‘makanan yang ditawarkan adalah halal dan boleh dimakan oleh orang Islam’.
“Sekiranya sabit kesalahan, denda maksimum boleh sehingga RM500,000 boleh dikenakan berdasarkan Perintah Perihal Dagangan ( Perakuan & Penandaan Halal) 2011,” katanya.
Katanya, sebarang aduan berkaitan penyalahgunaan sijil dan logo halal boleh dibuat melalui pautan https://tinyurl.com/mr32rrpc.

Jelasnya lagi, aduan turut boleh disalurkan melalui emel [email protected] atau talian telefon 03-88925000/5001 atau talian WhatsApp BPHJAKIM http://www.wasap.my/+601115660387/BPHJAKIM. -KOSMO! ONLINE


Putin guna ‘kembar’ untuk tujuan keselamatan
Oleh KOSMO!

4 April 2022, 9:30 pm
MOSCOW – Presiden Rusia, Vladimir Putin dikatakan menggunakan khidmat penyamar yang mempunyai rupa paras seperti dirinya bagi tujuan keselamatan, lapor akhbar Metro UK semalam.
Putin dilaporkan telah memecat lapan jeneral kanannya kerana tidak berpuas hati penaklukan Ukraine berlangsung perlahan dan beliau bimbang akan menjadi sasaran bunuh.
Penyamar tersebut dipercayai tinggal di kompleks Presiden di Moscow yang dikenali sebagai ‘Istana Putin’  dan dilatih untuk berjalan serta berperwatakan seperti pemimpin itu.
“Kami tahu Putin kini paranoid tentang  keselamatannya. Tindakan menggunakan penyamar menunjukkan pasukan beliau memandang serius perkara tersebut.
“Saya tidak terkejut sekiranya dalam beberapa bulan lagi, kita mendengar mengenai kematian  Putin dan alasan yang diberikan adalah serangan jantung atau penyakit yang sudah lama dihidapi.
“Saya tidak fikir mereka (Kremlin) akan mengakui bahawa ia berpunca daripada rampasan kuasa dalaman,” kata seorang sumber kepada akhbar Britain, Daily Star.

Sebelum ini, dalam satu temu bual bersama media Rusia pada 2020, Putin pernah ditanya soalan sama ada beliau adalah Vladimir Putin yang sebenar.
Pemimpin Rusia itu ditawarkan untuk menggunakan khidmat seorang penyamar sebagai langkah perlindungan peribadi ketika konflik  Chechnya berlangsung, namun menolak tawaran tersebut. – AGENSI


Adik Jong-un beri amaran keras kepada Korea Selatan
Oleh KOSMO!

4 April 2022, 8:30 pm
PYONGYANG – Korea Utara memberi amaran kepada jirannya, Korea Selatan agar lebih berhati-hati dalam mengeluarkan kenyataan sekiranya ingin mengelak perang daripada  berlaku, lapor akhbar Metro News UK semalam.
Amaran itu dikeluarkan oleh Kim Yo-Jong yang merupakan adik perempuan pemimpin tertinggi Korea Utara, Kim Jong-un.
“Menteri Pertahanan Korea Selatan, Suh Wook sangat berani dan dalam masa yang sama, bodoh kerana membuat ugutan serangan secara terang-terangan kepada Korea Utara yang mempunyai senjata nuklear.
“Semua pemimpin dalam pentadbiran Korea Selatan perlu lebih bijak mendisiplinkan diri jika tidak mahu bencanan menimpa negara itu,” tegas Yo-jong dalam satu kenyataan.
Suh Wook sebelum ini berkata, negaranya  bersedia untuk melancarkan serangan pendahuluan  ke atas Korea Utara sekiranya perlu.
Menurutnya, Seoul boleh melakukan serangan tepat dan cepat ke atas mana-mana sasaran di Korea Utara.

Beberapa pelancaran peluru berpandu oleh Pyongyang pada bulan lepas telah meningkatkan ketegangan dengan  Seoul dan masyarakat dunia.
Korea Selatan tidak mempunyai senjata nuklear sebenar dan berada di bawah perlindungan ‘payung nuklear’ Amerika Syarikat (AS) yang bermaksud negara itu akan dilindungi sekiranya berlaku serangan. – Agensi


Hasrat hantar tempahan dadah terkubur
Oleh NOR AINNA HAMZAH

4 April 2022, 6:57 pm
JEMPOL – Hasrat seorang lelaki untuk keluar menghantar tempahan dadah terkubur apabila dia ditangkap di sebuah kediaman di Taman Tunku Puan Chik, Bahau, di sini, petang tadi.
Ketua Polis Daerah Jempol, Superintenden Hoo Chang Hook berkata, bertindak atas maklumat, pada pukul 2.10 petang tadi, polis telah membuat serbuan ke lokasi dan menangkap lelaki berusia 35 tahun itu susulan memiliki dadah jenis syabu.
Menurutnya, pemeriksaan lanjut menemui sepaket plastik lutsinar besar di dalamnya terdapat 10 peket plastik lutsinar pelbagai saiz setiap satunya mengandungi serbuk dan ketulan jernih bahan disyaki dadah berbahaya jenis Syabu seberat tujuh gram yang dianggarkan bernilai RM700.
“Malah turut ditemui ialah sebotol kaca yang telah diubahsuai disyaki digunakan sebagai alat menghisap dadah. Dadah berkenaan dipercayai untuk dijual kepada penagih di sekitar taman berkenaan, Batu Kikir dan Bahau.
“Ujian urin suspek yang hanya membantu isterinya berniaga juga dikesan positif dadah jenis Meth dan suspek juga mempunyai empat rekod jenayah lampau berkaitan najis dadah,” katanya dalam satu kenyataan hari ini.
Chang Hook berkata, permohonan reman ke atas suspek yang terlibat dalam dadah sejak enam tahun lalu itu akan dibuat dan kes disiasat di bawah Seksyen 39A (1) Akta Dadah Berbahaya (ADB) 1952. – KOSMO! ONLINE


Perogol bersiri dipenjara 650 tahun
Oleh KOSMO!

4 April 2022, 7:00 pm
NASHVILLE – Seorang lelaki di Amerika Syarikat dijatuhi hukuman penjara selama 650 tahun atas jenayah serangan seks yang dilakukannya 35 tahun lalu, lapor akhbar Mirror UK kelmarin.
Steven Ray Hessler akhirnya diberkas selepas polis menemui kesan asid deoksiribonukleik (DNA) pada sepucuk sampul bil air yang dijilatnya.
Sekitar tahun 1980-an, Hessler menggemparkan daerah Shelby di negeri Tennessee dengan memperkosa wanita di sana.
Dia  memecah masuk rumah mangsa dengan bersenjatakan pistol  atau pisau sebelum mengikat dan merogol mereka.
Semasa serangannya, Hessler  memakai kot besar dan menutup wajahnya dengan topeng   atau kain hitam.
Selama 35 tahun, Hessler gagal diberkas, manakala identitinya  kekal misteri sehinggalah polis menemui sampul bil air yang mempunyai sampel DNA lelaki itu.

Ia sepadan dengan DNA dari tempat kejadian jenayah terakhirnya yang dilaporkan pada 17 Ogos 1985.
Hessler didapati bersalah  atas dua pertuduhan merogol, enam pertuduhan berkelakuan, tujuh pertuduhan pecah rumah yang mengakibatkan kecederaan, tiga pertuduhan jenayah lain dan satu pertuduhan merompak.
Pendakwa raya Daerah Shelby, James B. Landwerlen berkata,  Hessler melakukan jenayah itu idari 14 Ogos 1982 hingga 17 Ogos 1985.
Sepanjang tempoh itu,  dia menyerang 10 mangsa dengan kejam termasuk seorang gadis berusia 16 tahun, tujuh wanita dan dua lelaki. – Agensi


Bank Islam, AKPK perkasa pengetahuan kewangan individu dan PKS
Oleh MUHAMMAD IKHWAN IDERIS

4 April 2022, 6:43 pm
PETALING JAYA – Bank Islam Malaysia Berhad (Bank Islam) baru-baru ini memeterai memorandum persefahaman (MoU) dengan Agensi Kaunseling dan Pengurusan Kredit (AKPK) bagi memperluaskan program pendidikan pengurusan kewangan untuk individu serta perusahaan kecil dan sederhana (PKS).
Kedua-dua pihak sebelum ini telah menjalankan program kerjasama rintis sejak bermulanya pandemik Covid-19 buat kakitangan di syarikat-syarikat panel Bank Islam dan ia mendapat sambutan menggalakkan dengan penganjuran lebih 60 sesi perkongsian ilmu.
Melalui MoU tersebut, wakil AKPK akan mendidik kakitangan syarikat panel dan pelanggan Bank Islam serta peserta program pendidikan kewangan AKPK tentang pengurusan kewangan yang baik melalui modul-modul yang dibangunkan secara bersama.
Ketua Pegawai Eksekutif Kumpulan Bank Islam, Mohd. Muazzam Mohamed berkata, pihaknya sedang mengorak langkah untuk meningkatkan peranannya sebagai penyedia produk dan perkhidmatan kewangan patuh syariah bagi memenuhi keperluan segenap segmen pasaran.
“Kami berhasrat memberikan khidmat nilai tambah melalui penyediaan khidmat rundingan dan perancang kewangan bagi membantu pelanggan membuat keputusan kewangan yang lebih baik dan bermaklumat.
“Ia juga diharapkan dapat memberi pencerahan berhubung penyelesaian kewangan yang ditawarkan oleh sektor perbankan di pasaran, seterusnya mencegah pelanggan daripada menjadi mangsa penipuan, jenayah siber atau agen pinjaman tidak berdaftar,” katanya dalam satu kenyataan hari ini. – KOSMO! ONLINE


Iconic Medicare lulus audit ESG
Oleh MUHAMMAD IKHWAN IDERIS

4 April 2022, 7:14 pm
PETALING JAYA – Iconic Worldwide Berhad mengumumkan anak syarikat milik penuhnya, Iconic Medicare Sdn. Bhd. (Iconic Medicare) berjaya melepasi audit tanggungjawab alam sekitar, sosial dan tadbir urus (ESG) berlandaskan metodologi Audit Perdagangan Etika Ahli Sedex (SMETA), yang dijalankan firma audit antarabangsa.
SMETA merupakan salah satu format audit etika yang paling meluas digunakan di dunia, dirangka berdasarkan konvensyen Pertubuhan Buruh Antarabangsa serta undang-undang tempatan yang berkaitan.
Ia terdiri daripada modul seperti piawaian buruh, kesihatan dan keselamatan, sistem pengurusan, penilaian alam sekitar dan etika perniagaan.
Pengarah Urusan Iconic Worldwide, Datuk Tan Kean Tet berkata, program audit SMETA adalah aktiviti yang disertai pihaknya secara sukarela sertai kerana ia adalah piawaian yang diiktiraf seluruh dunia tentang cara menjalankan perniagaan.
“Ini amat penting bagi kami sebagai peserta industri pembuatan peralatan perlindungan diri (PPE) yang agak baru, dan kami mempunyai kelebihan untuk menyelaraskan matlamat kami dengan matlamat jangka panjang masyarakat.
“Seperti yang dinyatakan dalam Matlamat Pembangunan Lestari PBB, kami menyasarkan untuk mencipta nilai mampan jangka panjang dengan memacu hasil positif untuk perniagaan, ekonomi, masyarakat dan planet ini,” katanya dalam satu kenyataan hari ini.

Pada 15 Januari 2022, Iconic Worldwide melancarkan kilang pembuatan sarung tangan dan pelitup muka bernilai RM200 juta di Taman Perindustrian Batu Kawan, Pulau Pinang.
Enam barisan pengeluaran sarung tangan telah mula beroperasi di kilang itu, dengan enam lagi barisan pengeluaran sarung tangan dan 20 barisan pengeluaran topeng muka perubatan akan ditauliahkan dan dipasang menjelang akhir bulan ini. – KOSMO! ONLINE


Semua menteri Kabinet letak jawatan kecuali PM dan Presiden Sri Lanka
Oleh KOSMO!

4 April 2022, 6:00 pm
COLOMBO, Sri Lanka – Seramai 26 menteri kabinet Sri Lanka meletak jawatan selepas rakyat mengadakan tunjuk perasaan terhadap kerajaan yang didakwa gagal menangani krisis ekonomi yang semakin meruncing.
Menurut Badan Penyiaran Britain hari ini, semua menteri Kabinet telah menyerahkan surat peletakan jawatan mereka kecuali Perdana Menteri, Mahinda Rajapaksa dan saudara lelakinya, Presiden Gotabaya Rajapaksa.
Perletakan jawatan menteri kabinet itu bagaimanapun tidak dapat memuaskan hati penunjuk perasaan yang mahu  tindakan sama dilakukan oleh adik-beradik Rajapaksa.
Bermula semalam, ramai penduduk  melanggar perintah berkurung dengan berhimpun  di jalan raya di beberapa buah bandar utama di Sri Lanka.
Sri Lanka sedang bergelut dengan krisis ekonomi terburuk sejak negara itu memperoleh kemerdekaan daripada Britain pada 1948.
Krisis itu sebahagiannya disebabkan oleh kekurangan rizab mata wang asing yang digunakan untuk membayar import bahan api.

Kemarahan orang ramai semakin sukar dibendung berikutan pemotongan bekalan elektrik selama setengah hari atau lebih lama,  di samping kekurangan makanan, ubat dan  bahan api seperti petrol serta diesel.
Menteri Pendidikan, Dinesh Gunawardena memberitahu pemberita bahawa barisan menteri kabinet telah menyerahkan surat perletakan jawatan mereka kepada Perdana Menteri.
Anak Perdana Menteri, Namal Rajapaksa ialah antara menteri yang meletak jawatan.
Perintah berkurung dan larangan ke atas laman sosial seperti Facebook, WhatsApp dan Twitter dilaksanakan untuk menghentikan demonstrasi selepas tunjuk perasaan di luar kediaman Presiden Sri Lanka pada Khamis minggu lalu bertukar  ganas. – Agensi


Mayat wanita dalam gaung: Tiga individu ditahan semula
Oleh ZAKKINA WATI AHMAD TARMIZI

4 April 2022, 7:01 pm
SEREMBAN – Tiga individu yang dipercayai terbabit dalam penemuan mayat seorang wanita tanpa identiti di dalam gaung di Kilometer 14, Jalan Bukit Putus Lama ditahan semula untuk siasatan dibawah Seksyen 325 Kanun Keseksaan.
Ketua Polis Daerah Seremban, Asisten Komisioner Nanda Maarof berkata, dua lelaki masing-masing berusia 41 dan 44 tahun bersama seorang wanita berusia 18 tahun yang sebelum ini direman mengikut Seksyen 302 Kanun Keseksaan dan telah dibebaskan dengan jaminan polis selepas tempoh reman tamat pada hari ini.
“Semuanya telah dijamin bagaimanapun ditangkap semula bagi membantu siasatan dibawah Seksyen 325 Kanun Keseksaan kerana mendatangkan kecederaan parah. Permohonan reman terhadap tiga individu itu akan dilakukan esok di Mahkamah Majistret Seremban,” katanya.
Beliau berkata demikian kepada pemberita selepas mengadakan pemantauan prosedur operasi standard (SOP) di Bazar Ramadan Stadium Tuanku Abdul Rahman, Paroi di sini hari ini.
Sementara itu, ditanya mengenai salah seorang yang ditahan itu merupakan seorang penjenayah yang dikehendaki, Nanda menjelaskan, suspek sudah menjalani hukuman penjara tiga tahun sebelum ini mengikut Seksyen 201 Kanun Keseksaan kerana kesalahan melupuskan bukti.
Sebelum ini, media melaporkan, dua lelaki dan seorang wanita ditahan reman bagi membantu siasatan kes penemuan mayat seorang wanita dalam gaung di Kilometer 14, Jalan Lama Bukit Putus di sini pada 20 Mac lalu. – KOSMO! ONLINE


EU iktiraf MySejahtera Malaysia
Oleh ALWANI ZAFIRAH

4 April 2022, 6:01 pm
PETALING JAYA – Kesatuan Eropah (EU) telah mengiktiraf sijil vaksinasi Covid-19 Malaysia, MySejahtera berkuat kuasa hari ini.
Ketua Suruhanjaya Eropah, Ursula von der Leyen dalam satu kenyataan berkata, EU telah menerima sijil vaksinasi Covid-19 Malaysia yang setara dengan Sijil Digital Covid-19 EU.
“Sijil vaksinasi dan ujian Covid-19 yang dikeluarkan oleh Malaysia mengikut ‘Sistem Pengurusan Vaksin’ bagi tujuan memudahkan hak pergerakan bebas dalam sebuah kesatuan, dianggap setara dengan yang dikeluarkan mengikut Peraturan (EU) 2021/953.
“Malaysia akan dihubungkan dengan rangka kerja amanah Sijil Covid Digital EU yang ditubuhkan oleh Peraturan (EU) 2021/953,” katanya.
Tambah beliau, Peraturan (EU) 2021/953 menetapkan rangka kerja untuk pengeluaran, pengesahan dan penerimaan pengvaksinan Covid-19 yang saling beroperasi menerusi ujian dan sijil pemulihan yang memudahkan pemegang melaksanakan hak mereka untuk bebas bergerak semasa tempoh pandemik.
“Aplikasi MySejahtera juga mengandungi sijil ujian pengesahan Covid-19 bagi ujian real-time Reverse Transcription Polymerase Chain Reaction (RT-PCR) tetapi bukan ujian antigen pantas,” katanya.

Sementara itu, Duta Kesatuan Eropah ke Malaysia, Michalis Rokas menerusi ciapannya di Twitter turut memaklumkan bahawa EU telah menerima permintaan Malaysia untuk mewujudkan kesetaraan antara Sijil Covid Digital EU dan MySejahtera Malaysia. – KOSMO! ONLINE


Anggota polis ditempatkan di bazar Ramadan, pastikan pengunjung, peniaga ikut SOP
Oleh ZAKKINA WATI AHMAD TARMIZI

4 April 2022, 7:08 pm
SEREMBAN – Anggota polis akan ditempatkan di beberapa lokasi bazar Ramadan di daerah ini bagi mengadakan pemantauan dalam memastikan pengunjung dan peniaga sentisa mematuhi prosedur operasi standard (SOP) ditetapkan.
Ketua Polis Daerah Seremban, Asisten Komisioner Nanda Maarof berkata, pemantauan yang berterusan akan dijalankan terutama bagi mengelakkan orang ramai berkumpul di satu-satu lokasi.
“Sepanjang bulan puasa ini, anggota polis turut akan berada di bazar-bazar Ramada bagi memastikan SOP dapat dipatuhi.
“Bagaimanapun, hasil pemantauan hari ini, rata-rata peniaga dan orang ramai di bazar Ramadan mengikut SOP yang ditetapkan termasuk memakai pelitup muka, mematuhi penjarakan fizikal serta tidak berkumpul di satu-satu tempat,” katanya.
Beliau berkata demikian kepada pemberita selepas mengadakan pemantauan SOP di bazar Ramadan Stadium Tuanku Abdul Rahman, Paroi di sini hari ini.
Dalam pada itu, Nanda berharap ibu bapa yang membawa anak-anak kecil ke bazar Ramadan agar dapat memastikan anak mereka juga mematuhi SOP ditetapkan.

“Tiada masalah untuk membawa kanak-kanak namun perlu memastikan mereka juga mematuhi SOP yang ditetapkan.
“Walaupun sudah masuk ke fasa peralihan endemik dan keadaan semakin terkawal, namun wabak Covid-19 tidak dapat dilihat dan orang ramai perlu ada rasa tanggungjawab untuk mencegah penularan wabak ini,” katanya. – KOSMO! ONLINE


Dua beranak maut terkena renjatan elektrik ketika menangkap ikan
Oleh ABDUL RASHID ABDUL RAHMAN

4 April 2022, 6:06 pm
TEMERLOH – Dua beranak Orang Asli maut selepas dipercayai terkena renjatan elektrik daripada alat renjatan elektrik untuk menangkap ikan di Ladang Sawit Batu Sawar 2 di sini semalam.
Ketua Polis Pahang, Datuk Ramli Mohamed Yoosuf berkata, mangsa yang berumur 45 tahun dan anaknya berumur 16 tahun ditemukan seorang penduduk kira-kira pukul 3.40 petang semalam.
“Berdasarkan laporan kedua-dua mangsa tidak pulang ke rumah sejak Sabtu lalu menyebabkan beberapa penduduk kampung keluar mencari mangsa bermula pukul 10 pagi semalam.
“Penduduk kampung kemudiannya menemukan kedua-dua mangsa terbaring di tepi sungai dipercayai terkena alat renjatan elektrik buatan sendiri,”katanya di sini hari ini.
Tambahnya pihak polis turut menemukan bateri kereta dan wayar serta peralatan menangkap ikan berhampiran mayat mangsa.
Dalam pada itu beliau berkata, mayat kedua-dua mangsa dihantar ke Hospital Sultan Haji Ahmad Shah (Hoshas) Temerloh untuk bedah siasat.

“Polis menasihatkan orang ramai supaya tidak membuat perkara yang boleh memudaratkan, menggunakan bateri kereta membuat renjatan elektrik adalah salah dari segi undang-undang,”ujarnya. – KOSMO !ONLINE


Lelaki terima 90 dos suntikan vaksin Covid-19
Oleh KOSMO!

4 April 2022, 8:00 pm
MAGDEBURG, JERMAN – Seorang lelaki dari Jerman menerima 90 dos suntikan vaksin Covid-19 bagi membolehkannya menjual sijil vaksinasi kepada individu lain, lapor portal berita MailOnline semalam.
Sijil tersebut mempunyai nombor siri sebenar dan  dijual kepada individu yang enggan menerima suntikan vaksinasi.
Lelaki berusia 60 tahun dari bandar Magdeburg itu dilaporkan menerima 90 suntikan di beberapa buah pusat vaksinasi selama beberapa bulan sebelum diberkas polis.
Aktiviti suspek akhirnya dikesan polis selepas dia menerima suntikan vaksinasi selama dua hari berturut-turut di sebuah pusat vaksinasi di Eilenburg, dalam negeri Saxony.
Suspek tidak ditahan, namun agensi berita Jerman, Dpa melaporkan bahawa dia kini disiasat pihak polis atas tuduhan mengedarkan kad vaksinasi tanpa kebenaran dan pemalsuan dokumen.
Beberapa keping kad kosong turut dirampas daripada suspek.

Setakat ini, tiada penjelasan mengenai kesan yang mungkin dialami oleh suspek akibat daripada 90 dos suntikan yang diterimanya daripada beberapa jenama vaksin Covid-19. – AGENSI


Bogor anjur pertandingan gali kubur
Oleh KOSMO!

4 April 2022, 5:00 pm
JAKARTA – Pentadbiran Kabupaten Bogor di Jawa Barat menganjurkan pertandingan menggali kubur paling kemas dan pantas yang menawarkan hadiah utama berupa wang tunai  5 juta rupiah (RM1,468), lapor portal Coconut News.
Tujuan pertandingan itu adalah untuk menaikkan martabat penggali kubur selain tanda  penghargaan buat pekerjaan  tersebut terutamanya semasa musim pandemik Covid-19.
Ketua Badan Perumahan, Permukiman, dan Pengezonan Kabupaten Bogor, Ajat Rochmat Jatnika berkata, penggali- penggali kubur telah bekerja keras mengebumikan mangsa Covid-19 ejak beberapa tahun lalu.
“Bayangkan, semasa kemuncak penularan wabak ini, penggali kubur mengebumikan sehingga 50 jenazah setiap hari. Mereka melakukannya tanpa mengira waktu walaupun menyedari  risikonya,” kata Ajat.
Peserta dinilai berdasarkan kelajuan menggali, kekemasan dan kepatuhan mereka kepada dimensi kubur standard.
Seorang penggali kubur dari Tanah Perkuburan Jonggol, yang menduduki tempat kedua secara keseluruhan berkata,  dia telah bekerja sebagai penggali kubur selama 16 tahun.

“Alhamdulillah, saya masih mempunyai kekuatan untuk bekerja sehingga ke hari ini. Saya berharap dapat sentiasa membantu orang dan saya kekal sihat.
“Terima kasih kepada Ketua Daerah Bogor atas perhatian, penghargaan, dan motivasi kepada kami,” katanya. – Agensi


Penyeludup tinggal barangan kosmetik tepi Sungai Golok
Oleh YATIMIN ABDULLAH

4 April 2022, 4:44 pm
TUMPAT – Seorang penyeludup yang sedang memunggah pelbagai jenis barangan kosmetik seludup bertindak melarikan diri selepas kegiatannya itu dikesan anggota Pasukan Gerakan Am (PGA) di pangkalan haram Kuala Jambu di sini semalam.
Dalam serbuan kira-kira pukul 11.15 malam itu, anggota Batalion 9 PGA merampas 586 kotak dan 100 paket barangan kosmetik seludup dianggarkan bernilai RM40,170 yang ditinggalkan di kawasan tersebut.
Pegawai Pemerintah Medan PGA, Superintendan Azhari Nusi berkata, anggota PGA melihat seorang lelaki sedang memunggah kotak-kotak dari dalam perahu semasa melakukan rondaan bermotosikal di pangkalan haram itu.
Menurutnya, menyedari kehadiran anggota PGA, lelaki berkenaan bertindak melarikan diri menggunakan perahu terus ke seberang Sungai Golok.
“Pemeriksaan ke atas kotak-kotak itu telah menjumpai pelbagai barangan barangan kosmetik bertulisan Thailand.
“Kita tidak menolak kemungkinan kesemua barangan tersebut diseludup masuk ke negara ini melalui pangkalan haram itu,” katanya dalam satu kenyataan hari ini.

Azhari memberitahu, barangan rampasan akan diserahkan Cawangan Penguatkuasaan Farmasi, Jabatan Kesihatan Negeri Kelantan untuk tindakan lanjut. -KOSMO! ONLINE


Dicekup bawa bot tangkap ikan tanpa lesen
Oleh MOHAMAD NAUFAL MOHAMAD IDRIS

4 April 2022, 4:41 pm
KLANG – Tindakan dua lelaki warga Indonesia mengendalikan bot tunda tanpa lesen membawa padah apabila ditahan di perairan Pulau Indah, hari ini.
Kedua-duanya berusia 42 dan 48 tahun ditahan pukul 8.45 pagi ketika menangkap ikan.
Pengarah Maritim Malaysia (APMM) Selangor, Kepten Maritim Mohammad Rosli Kassim berkata, hasil pemeriksaan lanjut mendapati bot nelayan itu juga tidak mempamerkan sebarang dokumen lengkap termasuk tekong tidak mempunyai kelayakan membawa bot daripada Ketua Pengarah Jabatan Laut Malaysia.
Katanya, bagaimanapun kedua-dua warga asing itu mempunyai dokumen pengenalan diri yang sah.
“Bot dan kru dibawa ke Jeti Pasukan Polis Marin Pulau Indah untuk siasatan lanjut oleh anggota Maritim Malaysia.
“Kes disiasat dibawah Ordinan Perkapalan Saudagar 1952(MSO),” jelasnya dalam kenyataan hari ini. -KOSMO! ONLINE


Pensyarah tegur aksi ‘seksi’ Iqram Dinzly
Oleh NURUL AIN NATASHA MAZLAN

4 April 2022, 5:30 pm
PETALING JAYA – Seorang pensyarah menegur aksi seorang selebriti, Iqram Dinzly yang memakai pakaian wanita seksi seolah-olah menggoda pengikutnya di TikTok.
Pensyarah dari Universiti Sains Islam Malaysia (USIM), Prof. Madya Dr. Rafidah Hanim Mokhtar mencadangkan agar mereka yang mempunyai masalah kesihatan mental, akaun media sosial individu terbabit perlu ditadbir bersama oleh ‘admin’ daripada keluarga yang memahami.
“Jika keluarga terlibat sebagai admin bersama, jika nampak hantaran pelik, bolehlah dipadam,” tulisnya dalam hantaran di akaun Facebook hari ini.
Meninjau ke ruangan komen, rata-rata pengikutnya turut menegur perbuatan selebriti tersebut.
“Iqram ini perlukan bantuan. Kita yang normal boleh nampak ada sesuatu yang tidak kena dengan dia. Kawan-kawan artis yang baik dengan dia tolonglah sesuatu. Jangan kecam dan lihat saja,” komen @ishs_mama.
“Allahuakbar, semoga diberikan hidayah buat beliau,” komen pengguna lain, @adzarina

Iqram mencetuskan kontroversi lagi apabila memakai pakaian wanita yang dilihat terlalu seksi serta menampilkan gaya menggoda.
Tindakan pelakon itu dengan gaya ‘feminin’ selain turut berdiri bagi membetulkan pakaiannya sekali gus menampakkan bahagian alat sulitnya telah mendapat kecaman ramai termasuk rakan artis.- KOSMO! ONLINE


Bicara saman fitnah Sultanah Nur Zahirah terhadap 3 pihak bermula Ogos
Oleh NUZULSHAM SHAMSUDDIN

4 April 2022, 5:39 pm
KUALA LUMPUR – Mahkamah Tinggi di sini menetapkan Ogos dan Oktober ini bagi perbicaraan kes saman fitnah Sultanah Terengganu, Sultanah Nur Zahirah terhadap Pengarang Sarawak Report, Clare Rewcastle Brown dan dua yang lain.
Perbicaraan di hadapan Pesuruhjaya Kehakiman Dr. Mohamad Johan Lee @ John Lee Kien How itu ditetapkan selama empat hari iaitu pada 1 dan 4 Ogos manakala seterusnya pada 6 dan 7 Oktober.
Tarikh baru itu dimaklumkan peguam Datuk Mohd. Haaziq Pillay yang mewakili Sultanah Nur Zahirah ketika dihubungi selepas pengurusan kes hari ini dihadapan Timbalan Pendaftar Rini Triany Muhamad Ali secara dalam talian.
Prosiding itu turut disertai peguam Mervyn Lai yang mewakili Rewcastle-Brown, penerbit Gerakbudaya Enterprise Chong Ton Sin dan pencetak Vinlin Press Sdn Bhd selaku defendan pertama hingga ketiga.
Pada 28 Mac lalu, Mahkamah Tinggi di sini menolak permohonan Rewcastle-Brown untuk menangguhkan perbicaraan kes saman berkenaan.
Saman fitnah tersebut difailkan oleh Sultanah Nur Zahirah terhadap Rewcastle Brown atau Clare Louis Brown, penerbit Gerakbudaya Enterprise, Chong Ton Sin dan pencetak Vinlin Press Sdn. Bhd. pada November 2018.

Dalam pernyataan tuntutan, Sultanah Nur Zahirah mendakwa Rewcastle Brown, membuat pernyataan yang memalukan terhadap baginda dalam buku The Sarawak Report – The Inside Story of the 1MDB Expose.
Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan Lembaga Pelaburan Terengganu (TIA) yang kemudian menjadi 1Malaysia Development Berhad (1MDB).
Baginda mendakwa kenyataan itu juga memberi gambaran yang baginda telah menolong ahli perniagaan dalam buruan, Jho Low atau Low Taek Jho untuk menjadi penasihat TIA.
Justeru, baginda menuntut ganti rugi am RM100 juta daripada setiap defendan dan memohon perintah terhadap defendan kedua (penerbit) menarik balik buku itu yang mengandungi kenyataan fitnah dan terhadap defendan ketiga supaya berhenti mencetak buku itu seterusnya. – KOSMO! ONLINE


Permohonan pekerja asing hanya dalam talian
Oleh PETAH WAZZAN ISKANDAR

4 April 2022, 5:04 pm
PUTRAJAYA – Majikan yang memohon pekerja warga asing perlu membuat permohonan lengkap secara dalam talian bagi membolehkan ia diproses dengan lancar.
Menteri Sumber Manusia, Datuk Seri M. Saravanan berkata, sebarang permohonan yang dibuat secara manual tidak akan dipertimbangkan.
Katanya, majikan juga perlu memastikan semua permohonan dalam talian yang dikemukakan adalah lengkap bagi mengelakkan permohonan tersebut ditolak atau tidak dapat diproses.
“Permohonan pekerja warga asing ini telah mula diproses dan sehingga kini, seramai 2,605 pekerja warga asing telah diluluskan dalam sektor perkilangan dan perladangan.
“Bagaimanapun, terdapat juga permohonan yang tidak dapat diproses kerana dokumen tidak lengkap dan tidak membawa salinan dokumen asal, maklumat salah, jumlah melebihi kuota dan pelbagai lagi sebab,” katanya dalam satu kenyataan hari ini.
Saravanan berkata, sebanyak 475,678 permohonan pekerja warga asing telah diterima dalam sektor perkilangan (290,248), perkhidmatan (77,000), perladangan (53,854), pembinaan (43,519), pertanian (11,037) serta perlombongan dan pengkuarian (20), sehingga 1 April lalu.

“Permohonan oleh majikan untuk pekerja warga asing bagi semua sektor pekerjaan yang dibenarkan penggajian pekerja warga asing telah mula dibuka pada 15 Februari lalu,” katanya. – KOSMO! ONLINE


Semakan permohonan pengeluaran khas KWSP bermula 9 April
Oleh HARRITH HISHAM

4 April 2022, 5:49 pm
PETALING JAYA – Ahli Kumpulan Wang Simpanan Pekerja (KWSP) boleh membuat semakan status permohonan pengeluaran khas maksimum RM10,000 bermula 9 April ini.
KWSP dalam satu hantaran hari ini berkata, pencarum tidak perlu mengakses i-Akaun, mengunjungi kios atau cawangan bagi membuat semakan berkenaan.
“Ahli boleh membuat semakan sepenuhnya secara dalam talian (online) melalui portal https://pengeluarankhas.kwsp.gov.my/,” katanya.
Terdahulu, KWSP mengumumkan permohonan simpanan pengeluaran khas maksimum sebanyak RM10,000 dibuka bermula 1 April hingga 30 April ini. – KOSMO! ONLINE


Penduduk Tawau yang berbuka awal, wajib ganti puasa – Mufti Sabah
Oleh IVAN AMIRUL

4 April 2022, 4:52 pm
KOTA KINABALU – Penduduk sekitar bandar Tawau yang berbuka puasa lebih awal ekoran mengikut azan di salah sebuah stesen radio tempatan semalam diwajibkan menggantikan puasa masing-masing selepas berakhirnya bulan Ramadan.
Mufti Sabah, Datuk Bungsu @ Aziz Jaafar berkata, berdasarkan hujah dan huraian membabitkan perkara berkenaan, pihaknya memaklumkan waktu berbuka puasa adalah bersandarkan kepada terbenamnya matahari mengikut nas syarak dan bukannya berlandaskan kepada laungan azan di radio atau seumpamanya.
“Secara dasarnya, puasa mereka yang tersalah berbuka puasa awal kerana mengikut azan di radio mengikut sisi syarak
adalah dikira terbatal.
“Oleh itu, wajib bagi mereka yang berkenaan menggantikan puasa selepas berakhirnya bulan Ramadan. Usaha pihak radio yang mengumandangkan azan sebagai tanda masuk waktu dan berbuka dilihat suatu pendekatan murni yang sangat baik.
“Bagaimanapun, pihak radio perlulah lebih teliti dan cermat dalam perkara seumpama ini bagi mengelak daripada
berulangnya perbuatan mengumandangkan azan awal daripada waktunya pada masa akan datang,” katanya dalam kenyataan akhbar hari ini.
Mengulas lanjut, Bungsu menyatakan umat Islam juga hendaklah sentiasa cermat dan berhati-hati berkaitan waktu
berbuka puasa.

Menurut beliau, orang awam disarankan agar merujuk kepada takwim berbuka puasa yang sudah dikeluarkan oleh pihak yang berautoriti demi memastikan perkara seumpama ini tidak berlaku lagi pada masa akan datang.
Terdahulu, seorang penyampai radio tempatan di Tawau memohon maaf selepas tersilap menyiarkan azan Maghrib empat minit lebih awal sebelum waktu sepatutnya semalam.
Mohd Safwan Junit dalam hantarannya dilaman sosial Facebook mengaku tersilap menyiarkan azan sebanyak dua kali iaitu pada pukul 6.16 dan 6.20 petang. -KOSMO! ONLINE


Perkenalan geng pecah rumah lima negeri bermula di penjara
Oleh MOHD SYALMIZI HAMID

4 April 2022, 5:00 pm
GEORGE TOWN – Polis berjaya menyelesaikan sekurang-kurangnya 14 kes pecah rumah di lima negeri selepas menahan enam ahli sebuah kumpulan penjenayah menerusi serbuan di Kulim, Kedah dan Kuala Lumpur baru-baru ini.
Suspek berusia 34 hingga 47 tahun itu ditahan susulan laporan berhubung kejadian pecah rumah mangsa lelaki berusia 61 tahun di Ayer Itam di sini sehingga menyebabkan kerugian RM50,000 pada Februari lalu.
Ketua Jabatan Siasatan Jenayah Pulau Pinang, Senior Asisten Komisioner Rahimi Ra’ais berkata, empat suspek ditahan di Kulim pada 25 Mac lalu, manakala dua lagi ditahan lima hari kemudian di Kuala Lumpur menerusi Op Pintu Mutiara.
“Suspek yang berasal dari Selangor, Johor, Kedah, Pulau Pinang, Pahang dan Kuala Lumpur itu bekerja sebagai kontraktor rumah, mekanik, pengecat kereta dan penjual pakaian secara online.
“Dengan penahanan mereka, kita berjaya menyelesaikan lapan kes pecah rumah di negeri ini dan enam kes di Pahang, Kedah, Perak dan Kuala Lumpur serta berkemungkinan besar ada lagi kes lain yang mampu kita selesaikan,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Suspek geng pecah rumah bernama Lo Bin Son diburu polis.
Rahimi berkata, hasil siasatan lanjut mendapati kesemua suspek mempunyai antara dua hingga 45 rekod lampau berkaitan jenayah dan dadah termasuklah salah seorang dikehendaki polis Selangor berkaitan kes dadah pada 2014 dan 2017.

“Ketua kumpulan berusia 45 tahun mempunyai 42 rekod lampau berkaitan jenayah dan tiga rekod dadah, manakala empat daripada suspek didapati positif methamphetamine dan amphetamine.
“Sebahagian mereka juga dikatakan mula berkenalan ketika di dalam penjara sebelum melakukan kegiatan pecah rumah bersama sejak Januari lalu.
“Polis mengesan satu atau dua orang suspek lain yang dipercayai berperanan besar dalam kegiatan ini,” katanya lagi.
Menurut Rahimi, pihaknya merampas dua buah kereta, telefon bimbit (12), jam tangan berjenama (11), kamera (sebuah), pelbagai wang tunai tempatan dan peralatan pecah rumah bagi siasatan lanjut.
Kes itu disiasat mengikut Seksyen 457 Kanun Keseksaan kerana melakukan pecah rumah. – KOSMO! ONLINE


Carrie Lam mahu bersama keluarga, tolak penggal kedua
Oleh KOSMO!

4 April 2022, 5:30 pm
HONG KONG – Ketua Eksekutif Hong Kong, Carrie Lam mengumumkan bahawa beliau tidak akan mengekalkan jawatannya untuk  penggal kedua, lapor portal Coconut News, hari ini.
Pengumuman itu dibuat sehari selepas tempoh penamaan calon untuk pemilihan ketua eksekutif bandar raya  itu dibuka.
Lam berkata, beliau tidak mahu dipilih semula kerana permintaan daripada keluarganya.
“Keluarga saya adalah keutamaan saya. Ini satu-satunya pertimbangan saya ketika membuat keputusan,” kata Lam.
Beliau turut menambah, keluarga memintanya untuk meluangkan lebih banyak masa di rumah.
Menurut Lam, beliau telah memaklumkan keputusan itu kepada Pemerintahan Rakyat Pusat China  awal tahun lalu dan mendapat keizinan mereka.

Pemilihan untuk pemimpin Hong Kong seterusnya, ditunda kepada Mei ini berikutan pulau itu  kini bergelut dengan gelombang penularan Covid-19 yang paling buruk  dalam tempoh lebih dua tahun.
Dengan penggal berbaki tiga bulan sahaja lagi,  Lam berkata,  beliau akan terus memimpin pasukannya untuk menstabilkan situasi Covid-19.
Beliau juga berjanji untuk mengadakan pemilihan ketua eksekutif yang berjaya dan memastikan penyerahan kuasa yang lancar kepada pentadbiran seterusnya. – Agensi


14 nyaris rentung rumah kongsi, kabin terbakar
Oleh ISKANDAR SHAH MOHAMED

4 April 2022, 3:59 pm
KLANG – Seramai 14 pekerja asing nyaris rentung apabila tiga rumah kongsi dan dua kabin didiami mereka musnah terbakar di Jalan Telok Gong, Pelabuhan Klang di sini, hari ini.
Kebakaran kira-kira pukul 3.30 pagi itu berlaku ketika semua mangsa sedang tidur di premis tersebut.
Pengarah Bomba Selangor, Norazam Khamis berkata, sepasukan 15 anggota dan pegawai bersama jentera dari Balai Bomba dan Penyelamat (BBP) Pelabuhan Klang dikejarkan ke lokasi selepas menerima panggilan kecemasan pukul 3.36 pagi.
Katanya, 14 penghuni yang terdiri daripada warga asing sempat keluar menyelamatkan diri.
“Semakan mendapati pekerja asing itu bekerja di sebuah kilang memproses cerucuk konkrit.
“Api berjaya dipadamkan dalam tempoh empat jam dengan kemusnahan adalah sebanyak 80 peratus bagi lima premis,” ujarnya.

Tambah beliau, tiada kemalangan jiwa dilaporkan dan punca sebenar kejadian masih dalam siasatan. -KOSMO!ONLINE


‘Game on’, Najib setuju debat Anwar
Oleh HARRITH HISHAM

4 April 2022, 4:08 pm
PETALING JAYA – Bekas Perdana Menteri, Datuk Seri Najib Tun Razak bersetuju untuk menyahut cabaran Ketua Pembangkang, Datuk Seri Anwar Ibrahim bersama Naib Presiden PKR, Rafizi Ramli berhubung isu syarikat perkhidmatan medan minyak bersepadu Malaysia, Sapura Energy Bhd. (Sapura Energy).
Ahli Parlimen Pekan itu berkata, beliau akan meminta pasukan Anwar dan Rafizi mengaturkan perkara berkenaan dengan pihak media sekiranya terdapat hasrat untuk membuat siaran secara langsung.
“Sila berhubung dengan pembantu saya untuk mencari dan memilih tarikh terdekat yang sesuai bagi semua,” katanya dalam satu hantaran hari ini.
Mengulas mengenai kenyataan Anwar sebelum ini, Najib menjelaskan bahawa kenyataan tersebut menunjukkan seolah-olah Rafizi menipu Anwar mengenai isu tersebut.
“Paling saya tak faham ialah kenyataan Anwar. Seolah-olah Rafizi menipu beliau apabila dia memberi taklimat kepada Anwar berhubung isu ini.
“Yang mula-mula cabar untuk debat ialah Rafizi sehari dua sebelum Ramadan bermula. Saya cuma sahut sahaja dan saya sudah menjawab kesemua sanggahan Rafizi setiap kali dinaikkan,” jelasnya.

Terdahulu, Datuk Seri Anwar Ibrahim turut menyahut cabaran untuk berdebat bersama bekas Perdana Menteri, Datuk Seri Najib Tun Razak mengenai isu Sapura Energy.
Presiden PKR itu berkata, beliau bersedia untuk berdebat bersama Ahli Parlimen Pekan itu pada bila-bila masa sahaja.
“”Beliau kini memilih mencabar saya di awal bulan Ramadan setelah gagal menjawab sanggahan saudara Rafizi Ramli mengenai kemelut ‘bail-out’ Sapura dalam keadaan rakyat miskin dan para peniaga kecil yang tidak terbela.
“Sikap saya jelas dan tidak berganjak sejak lebih 10 tahun lalu di mana saya pernah melontarkan cabaran yang serupa kepada beliau tapi tidak bersahut,” katanya. – KOSMO! ONLINE


Hasrat pemandu kren sambut puasa di kampung tak kesampaian
Oleh ROHANA MOHD. NAWI

4 April 2022, 3:44 pm
JELI – Hasrat seorang pemandu kren untuk pulang ke kampung bagi menyambut awal Ramadan tidak kesampaian apabila kereta yang dinaiki bersama isteri dan dua anak lelakinya bertembung dengan sebuah kereta di Kilometer 86, Jalan Kota Bharu-Machang-Gerik di sini, awal pagi tadi.
Dalam kejadian kira-kira pukul 2.15 pagi itu, mangsa, Che Mohamed Faizul Che Muda, 31, yang bekerja di Pulau Pinang meninggal dunia di tempat kejadian selepas mengalami kecederaan parah pada beberapa bahagian anggota badan.
Ketua Polis Daerah Jeli, Superintendan Ahmad Ariffin berkata, siasatan awal mendapati, mangsa memandu kereta jenis Proton Wira bersama isteri, Hayati Rahim, 26, termasuk dua anak lelaki masing-masing berusia enam dan dua tahun
Menurutnya, keluarga itu dipercayai dalam perjalanan dari Pulau Pinang dan sedang menghala ke Tanah Merah untuk pulang ke kampung mangsa di Pasir Mas.
“Sebaik tiba di tempat kejadian, kereta yang dipandu mangsa dipercayai bertembung dengan kereta jenis BMW 520i yang dipandu seorang lelaki berusia 40 tahun yang datang dari arah bertentangan.
“Nahas itu menyebabkan mangsa tersepit di tempat duduk pemandu sebelum disahkan meninggal dunia di lokasi kejadian,” katanya ketika dihubungi Kosmo! hari ini.

Menurutnya, isteri mangsa mengalami luka pada kening manakala anak sulung mangsa cedera (bahagian dalaman) badan dan adiknya tidak cedera.
Pemandu kereta BMW 520i pula hanya mengalami sakit badan. -KOSMO! ONLINE


50 peratus pengawal tiada rekod tapisan keselamatan
Oleh MOHAMAD FAIZAL HASHIM

4 April 2022, 4:27 pm
JOHOR BAHRU – Kira-kira 50 peratus pengawal keselamatan di sebuah hospital pakar di Muar tidak mempunyai rekod tapisan keselamatan Pengurusan Industri Keselamatan (eSIMS).
Pengarah Bahagian Penguatkuasaan dan Kawalan, Kementerian Dalam Negeri (KDN) negeri, Mohd. Nashuddin Daud berkata, perkara itu dikesan hasil pemeriksaan terhadap 49 pengawal keselamatan baru-baru ini dengan seramai 29 daripada mereka tidak mempunyai rekod eSIMS.
Tambahnya, pihaknya tidak akan berkompromi dengan mana-mana syarikat keselamatan yang gagal mendaftar pekerja di eSIMS dan akan menjalankan pemeriksaan di lebih banyak premis secara berperingkat.
“Ia bagi memastikan seseorang pengawal keselamatan bebas daripada sebarang rekod jenayah mahupun dadah kerana mereka memikul tanggungjawab menjaga keselamatan premis, pengunjung dan sebagainya,” katanya dalam kenyataan hari ini.
Operasi berkenaan dilakukan supaya syarikat kawalan keselamatan mematuhi Akta Agensi Persendirian 1971 dengan mematuhi arahan seperti tapisan keselamatan dan pengawal keselamatan tidak terbabit dengan kesalahan seperti penyalahgunaan dadah dan jenayah.
Mohd. Nashuddin berkata, selain memeriksa pendaftaran pengawal keselamatan di eSIMS, mereka juga menjalani ujian saringan air kencing.

“Menerusi operasi berkenaan pihaknya mendapati majikan pengawal keselamatan berkenaan gagal mematuhi peraturan ditetapkan iaitu gagal mendaftarkan pengawal keselamatan di eSIMS.
“Sementara itu, seorang pengawal keselamatan disyaki terbabit dengan penyalahgunaan dadah dirujuk ke makmal patologi hospital untuk tindakan lanjut,” katanya. -KOSMO! ONLINE


Usia masuk 40 tahun, Jay Iswazir tamat zaman bujang
Oleh SAIRUL ZAMRI MISRANI

4 April 2022, 4:02 pm
PETALING JAYA – Memasuki usia 40-an, pelakon Jay Iswazir sah bergelar suami kepada wanita pilihannya yang juga pelakon Azzahra Ahmad baru-baru ini.
Jay atau nama penuhnya Ahmad Iswazir Ismail menerusi Instagram berkongsi berita gembira tersebut buat tatapan pengikutnya.
“Halal partner (pasangan halal). Alhamdulillah Allah maha mengetahui jodohmu bila dan di mana.
“Tatkala cuba menutup pintu hati dan cinta, Allah bukakan pintu yang lain buat seseorang yang jauh sekali tak terjangka akan bertemu, terikat hati dan kini menjadi suami.
“Terima kasih Allah kerana hadirkan dia dalam hidup ini. Semoga kita sama-sama hingga ke syurga ya,” tulisnya.
Menjengah ruangan komen, rata-rata pengikut dan rakan artis turut membanjiri ruangan komen pelakon filem Prebet Sapu itu dengan ucapan tahniah.

“Tahniah kamu berdua. Semoga kekal berkekalan hingga ke akhir hayat. Semoga tenang melayari bahtera alam rumah tangga.
“Alhamdulillah satu lagi masjid terbina. Semoga berbahagia dan selamat menempuhi fasa baharu sebagai pasangan suami isteri. Semoga kekal hingga ke jannah,” tulis mereka.
Sekadar info, kedua-dua pasangan mengikat tali pertunangan 10 hari sebelum bernikah iaitu pada 20 Mac lepas dan selamat disatukan dalam majlis ringkas di Masjid Wilayah Persekutuan Kuala Lumpur Rabu lalu. – KOSMO! ONLINE


Polis Kelantan pantau jualan mercun tanpa permit
Oleh ROHANA MOHD. NAWI

4 April 2022, 3:51 pm
KOTA BHARU – Polis Kelantan menubuhkan pasukan khas yang akan memantau penjualan mercun dan bunga api tanpa permit jualan di semua bazar Ramadan di negeri ini.
Ketua Polis Kelantan, Datuk Shafien Mamat, berkata, setakat ini, hanya beberapa jenis kategori mercun dan bunga api yang diluluskan permit untuk jualan di negara ini antaranya bunga api jenis ‘pop-pop’.
Menurutnya, sehubungan itu, semua ketua polis daerah telah diarahkan untuk meningkatkan pemantauan terutamanya di sempadan negara bagi mengelak kegiatan menyeludup mercun dan bunga api.
“Peniaga tahu jenis bunga api atau kategori mercun yang dibenarkan untuk dijual kepada orang ramai khususnya kanak- kanak.
“Bagaimanapun, mereka tetap jual mercun yang tidak dibenarkan secara sembunyi-sembunyi. Harus diingat, pihak polis ada kaedah untuk menangani jualan mercun yang tidak mendapat permit itu,” katanya.
Beliau berkata demikian pada sidang akhbar selepas Majlis Pemakaian Lencana Pangkat Pegawai Kanan Polis Peringkat Kontijen Kelantan dan Majlis Serah Terima Tugas Jawatan Ketua Cawangan Khas, Ketua Jabatan Siasatan Jenayah dan Ketua Jabatan Siasatan Jenayah Komersil dan Ketua Jabatan Logistik Kontinjen Kelantan di Dewan Tun Salleh, Ibu Pejabat Polis Kontinjen (IPK) Kelantan di sini hari ini.

Dalam majlis itu, seramai 19 pegawai kanan polis dinaikkan pangkat daripada Superintendan kepada Asisten Komisioner dan Deputi Superintendan kepada Superintendan.
Mengulas lanjut, Shafien berkata pemantauan penjualan mercun secara dalam talian yang didalangi sindiket turut dijalankan oleh Jabatan Siasatan Jenayah Komersial. -KOSMO! ONLINE


Tiga beradik bernama Lamborghini, Celica, Ferrari
Oleh KOSMO!

4 April 2022, 4:00 pm
JAKARTA – Seorang wanita di Bandung, Jawa Barat, menjadi sensasi di  internet selepas berkongsikan nama sendiri dan dua saudaranya yang sama dengan jenama kereta sport terkemuka, lapor portal Wolipop.
Wanita itu berkata, dia bernama Lamborghini Astried, manakala kakaknya dipanggil Celica Riska dan nama abangnya pula ialah Ferrari Mikola.
Menurut gadis yang lebih dikenali sebagai Jini itu, meskipun dia dahulu kerap menjadi mangsa ejekan rakan-rakannya, namun dia kini tidak mempedulikan semua itu.
“Dulu saya sering dibuli gara-gara mempunyai nama Lamborghini, namun sekarang sudah terbiasa,” kata Jini.
Tambah anak bongsu daripada tiga adik-beradik itu, nama unik tersebut diberikan oleh bapa mereka yang meminati bidang automatif.
“Bapa saya yang memberi nama ini kerana dia meminati bidang automatif. Disebabkan itu, anak-anaknya diberikan nama jenama kereta.

“Kalau dari segi maksud, selain sekadar suka-suka kerana meminati kereta, ia diharap dapat membawa kejayaan kepada kami bertiga sama seperti pengeluar kereta sport itu,” katanya. – AGENSI


KPDNHEP serbu 4 premis jual barang tiruan RM850,000
4 April 2022, 4:19 pm
KUALA LUMPUR – Sindiket penjualan barang tiruan yang dikuasai warga Pakistan dan Bangladesh akhirnya tumpas dalam beberapa siri serbuan di sekitar ibu negara pada 29 Mac lalu.
Serbuan tersebut telah dijalankan sepasukan pegawai Kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan Kuala Lumpur (WPKL).
Pengarah KPDNHEP WPKL, Ariffin Samsudin berkata, siasatan awal mendapati, sindiket terbabit dipercayai aktif sejak dua tahun lalu dengan menjual barangan tiruan.
“Kita telah menyerbu tiga premis di sebuah kompleks pemborong terkenal di Jalan Kenanga dan sebuah gudang di Taman Kencana.
“Hasil serbuan telah berjaya menyita 22,207 barangan tiruan yang terdiri daripada pakaian dan kasut yang dianggarkan bernilai RM850,000,” katanya ketika sidang akhbar di sini hari ini.
Mengulas lanjut, selain sentiasa berpindah-randah, sindiket terbabit juga menjalankan perniagaan menerusi dalam talian di seluruh Malaysia termasuk Sabah dan Sarawak.

“Harga baju dan seluar diperolehi dengan kos RM10 sehingga RM40 sehelai namun dijual dengan harga RM25 hingga RM80. Mereka akan menaikkan harga hampir sama dengan produk asal bagi memperdaya mangsa.
“Sindiket ini disyaki mendapatkan bekalan di negara luar seperti China, Vietnam, Pakistan dan Bangladesh. Mereka juga akan membawa masuk pakaian yang tidak dicetak bagi mengaburi pihak berkuasa.
“Pakaian yang tiba di pelabuhan kemudiannya akan dicetak di gudang atau premis dengan menggunakan logo jenama terkemuka,” jelasnya.
Jelasnya, sehingga Mac tahun ini, sebanyak 27 kes telah dilaporkan dengan nilai rampasan sebanyak RM1.72 juta. -KOSMO! ONLINE.


Premis barang lusuh ‘ceruk’ kampung digempur
Oleh MASTURAH SURADI

4 April 2022, 4:38 pm
KOTA TINGGI – Tindakan pemilik perusahaan barang lusuh yang cuba mengaburi mata pihak berkuasa dengan beroperasi secara haram di kawasan ‘ceruk’ kampung terbongkar selepas diserbu dalam Operasi Bersepadu Lusuh hari ini.
Ketua Polis Daerah Kota Tinggi, Superintendan Hussin Zamora berkata, operasi yang dilakukan bersama agensi lain seperti Kementerian Kesihatan (KKM), Syarikat Air Johor (SAJ), Tenaga Nasional Berhad (TNB) dan Majlis Perbandaran Pengerang itu berjaya menahan tujuh orang suspek disyaki pemilik premis.
Katanya, kesemua mereka terdiri daripada tiga penduduk tempatan manakala empat lagi merupakan warga asing.
Jelasnya, hasil risikan mendapati aktiviti berkenaan telah lama dijalankan di mana mereka berselindung atas premis yang tidak diletak papan tanda perniagaan selain menjadikan kawasan rumah kampung sebagai lokasi.
“Sebanyak enam kompaun dikeluarkan dibawah Seksyen 6 Akta Peniaga Sekendhend 1946 kerana tidak memiliki lesen perniagaan barangan lusuh. Empat warga asing ditahan selain dikenakan kompaun mereka juga akan disiasat dibawah Seksyen 6(1)(c) Akta Imigresen 1959/63.
“Mereka ini melakukan perniagaan dengan membeli barang daripada penduduk tempatan atau keluar membeli barang untuk aktiviti perniagaan mereka.

“Kita juga dapati mereka terima barang seperti tembaga, meter elektrik, meter air yang merupakan satu kesalahan. Suspek yang ditahan didapati melakukan aktiviti tersebut sejak setahun lalu,” katanya.
Jelas beliau, pihak KKM turut mengeluarkan empat kompaun dibawah Akta Pemusnah Serangga Pembawa Penyakit 1975 dengan denda sebanyak RM500 dikenakan ke atas pemilik premis. -KOSMO! ONLINE


Iqram Dinzly pakai baju seksi, gaya menggoda sambil selawat
Oleh KOSMO!

4 April 2022, 4:03 pm
PETALING JAYA – Tindakan pelakon, Iqram Dinzly memakai pakaian wanita yang dilihat terlalu seksi serta menampilkan gaya menggoda menerusi siaran langsung di aplikasi Bigo telah mendapat kecaman ramai.
Video yang dikongsikan oleh seorang pengguna, Ayie sejak semalam itu memaparkan tindakan melampau pelakon tersebut apabila dia turut memasang alunan selawat sebagai muzik latar videonya.
Apa yang menimbulkan kemarahan orang ramai adalah dia dikatakan seperti mempersendakan kesucian agama Islam dan makna selawat kerana mengalunkan bacaan itu dengan berpakaian yang tidak sopan.
Sementara itu, Iqram juga berselawat seolah-olah dengan gaya ‘feminin’ selain turut berdiri bagi membetulkan pakaiannya sekali gus menampakkan bahagian alat sulitnya.
Menjengah ke ruangan komen, rata-rata orang ramai menegur perbuatannya itu kerana siaran langsung tersebut dikatakan dilakukan pada sehari sebelum bulan Ramadan.
“Apa nak jadi, makin hari makin teruk lihat tindakan Iqram ini, moga Allah jentik hatinya untuk bertaubat dan kembali ke jalan yang benar, moga Ramadan ini menjadi titik perubahannya,” luah seorang pengguna.

Selain itu, terdapat pengguna lain juga mengharapkan agar pihak berkuasa mengambil tindakan kepadanya dan juga sesiapa sahaja yang cuba mencemarkan kesucian agama Islam.
“Tangkap dan beri hukuman berat bagi mereka yang sewenang-wenangnya mempersendakan Islam, selawat dah baik, tapi cara dan keadaan dalam menyampaikannya amat memalukan,” komen Azrul. – KOSMO! ONLINE


Rakyat perlu cipta dana persaraan sendiri selain KWSP
Oleh HARRITH HISHAM

4 April 2022, 3:33 pm
PETALING JAYA – Rakyat Malaysia dicadangkan untuk mencipta satu dana persaraan sendiri sebagai langkah alternatif selain bergantung kepada Kumpulan Wang Simpanan Pekerja (KWSP).
Pakar kewangan, Azizi Ali berkata, ia adalah amat merbahaya untuk bergantung hanya kepada KWSP semata-mata sebagai dana persaraan hari tua.
“Mengikut data yang ada, lebih 10 juta ahli KWSP mempunyai kurang daripada RM100,000 di dalam akaun mereka. Malah 6.2 juta pencarum mempunyai kurang daripada RM50,000. Wang ini sudah tentu tidak cukup untuk menampung hidup yang selesa selama 20 tahun.
“Kedua, ia juga tidak mungkin berlaku dimana KWSP membayar dividen yang lebih tinggi daripada lima peratus pada masa depan memandangkan ekonomi Malaysia yang lembab ketika ini,” katanya dalam satu hantaran di laman Facebook.
Azizi berkata, sekiranya kadar inflasi meningkat seperti yang berlaku di Turki dan di Venezuela, ia akan menyebabkan kuasa pembelian wang pada masa depan akan jatuh dengan ketara.
“Justeru, ciptakan satu lagi dana persaraan dan saya menjanjikan yang ia akan menjadi salah satu langkah terbaik yang anda boleh buat seumur hidup,” ujarnya. – KOSMO! ONLINE


Sungai Klang jadi sumber air kepada penduduk Klang 2025
Oleh MOHD YUNUS YAKKUB

4 April 2022, 2:43 pm
KLANG – Sungai Klang akan menjadi sumber bekalan air terawat kepada penduduk Klang pada tahun 2025.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian serta Industri Asas Tani negeri, Ir. Izham Hashim berkata, proses rawatan air dari Sungai Klang itu akan dilakukan di Loji Rawatan Air (LRA) Sungai Rasau.
Katanya, Klang antara lokaliti paling terkesan sekiranya berlaku gangguan bekalan air susulan tidak mempunyai sumber utama.
“Dahulu, kualiti air pada kelas 4 dan 5 namun sekarang makin bagus dengan 48 peratus dari Sungai Klang berada di kelas 3 dan ke atas (2 dan 1).
“Jadi, kita hendak sasar sehingga 70 peratus lagi Sungai Klang ini menjadi kelas ketiga,” katanya kepada pemberita selepas program melawat Interceptor 005 The Ocean Cleanup di Taman Pengkalan Batu, di sini hari ini.
Turut hadir, Pengasas Kempen #SayNo2Plastic Malaysia, Tengku Zatashah Sultan Sharafuddin Idris Shah dan Ketua Pegawai Eksekutif The Ocean Cleanup, Boyan Slat.

Beliau memberitahu, LRA Sungai Rasau mampu membekalkan air terawat masing-masing 700 juta liter sehari bagi dua fasa LRA berkenan. -KOSMO! ONLINE


Lelaki Myanmar didakwa bunuh rakan senegara
Oleh ASLIZA MUSA

4 April 2022, 2:51 pm
GERIK – Seorang lelaki Myanmar dihadapkan ke Mahkamah Majistret di sini hari ini atas pertuduhan membunuh rakan senegaranya bulan lalu.
So To Nay, 26, didakwa menyebabkan kematian lelaki warga Myanmar dikenali sebagai So Ko antara pukul 12.30 tengah hari hingga 3.30 petang di Lot 9256, Padang Sembai Mukim Gerik di sini pada 19 Mac 2022.
Pertuduhan terhadapnya dikemukakan mengikut Seksyen 302 Kanun Keseksaan yang membawa hukuman mati mandatori jika sabit kesalahan.
Pada prosiding sama, So To Nay juga didakwa bersama rakannya, Min Aye Min Win, 34, kerana memasuki negara ini tanpa pas yang sah pada pukul 4.30 petang di kebun getah Padang Sembai, Gerik, 21 Mac 2022.
Mereka dituduh mengikut Seksyen 6(1)(C) Akta Imigresen 1959/1963 ( Akta 155)(Pindaan 2002) yang boleh dihukum mengikut Seksyen 6(3) akta yang sama.
Tiada jaminan ditawarkan dan kes disebut semula pada 17 Mei depan bagi mendapatkan jurubahasa Myanmar. – KOSMO! ONLINE


Ribut petir, hujan lebat di lima negeri petang ini
Oleh HARRITH HISHAM

4 April 2022, 2:27 pm
PETALING JAYA – Penduduk di beberapa negeri di Semenanjung termasuk Sabah dan Sarawak dinasihatkan sentiasa berwaspada susulan amaran ribut petir, hujan lebat dan angin kencang.
Jabatan Meteorologi (MetMalaysia) dalam satu kenyataan berkata, keadaan itu dijangka berlaku sehingga pukul 5 petang ini.
“Ia melibatkan Pahang di Bentong manakala Selangor di Hulu Selangor, Klang, Kuala Langat dan Sepang.
“Di Negeri Sembilan, amaran sama dikeluarkan di Jelebu, Kuala Pilah, Jempol dan Tampin,” katanya.
Sementara itu, di Sarawak membabitkan Kuching (Lundu dan Kuching), Samarahan, Sri Aman, Betong, Sarikei, Sibu, Mukah (Dalat dan Mukah), Kapit (Song dan Kapit), Bintulu (Tatau), Miri (Subis, Beluru, Miri dan Marudi) dan Limbang.
Manakala di Sabah melibatkan Pedalaman (Sipitang, Tenom, Beaufort, Keningau dan Tambunan), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat (Kota Marudu dan Pitas).

Menurut MetMalaysia lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” tambahnya. – KOSMO! ONLINE